ИнтерФУТБОЛ :: Тимо ВЕРНЕР: «Менга «Челси» кўпроқ мос тушади»\nТимо ВЕРНЕР: «Менга «Челси» кўпроқ мос тушади»\nБу футболчи «Штутгарт»нинг асосий жамоаси таркибига 17 ёшида қўшилган, Лейпцигда эса Германия термаси аъзоси даражасигача кўтарилди. Эндиликда у ўзини халқаро шон-шуҳратга эришиш ҳақида ёзилган сценарийни ўқиган киши сингари тутмоқда. Хорижлик ҳамкасбларимизнинг яқинда Тимо Вернер билан уюштирган суҳбатлари турли мавзуларни ўз ичига қамраб олди.\n«Болалигимда «Штутгарт»даги машғулотлардан кейин уйга қайтгач, нарсаларимни ташлаб, кўчага чиқиб, дўстларим билан яна футбол ўйнардим, - дея эслайди Вернер. - Шундан буён иш ва кўнгилхушлик мен учун бир нарсани англатадиган бўлган».\n«Челси» германиялик футболчининг маҳаллий муҳитга мослашиши осон кечиши учун барча ишни амалга оширди. Антонио Рюдигер дастлаб унга кўп ёрдам берди, клуб эса ҳатто коммунал тўловлар бўйича ҳам кўмагини аямади. «Клуб ходимлари, футболчилар, мураббийлар штаби - ҳамма менга илиқ ва самимий муносабатда бўлишмоқда. Улар туфайли барчаси осон кечмоқда. «Челси»да эканимдан бахтиёрман».\nЛондонликлар, айниқса, шаҳарнинг «кўк» қисми Вернернинг келганидан хурсанд. «Кўчада кўпчилик мени таниётганидан ажабландим. Аммо бундай ҳолат Германиядагидан фарқланади. Уларнинг айримлари мулойимлар, баъзилари аксинча, хусусан, суратга тушиш ва шунга ўхшаш масалаларда. Бир йигит деразасидан бошини чиқариб, «Челси»га хуш келибсан!» деди. Баъзилар ёнимга келиб, омад тилашди. Бундай қабул учун миннатдорман».\nАммо Лондондаги дастлабки ҳафта қийинчиликларсиз ўтмади. Шаҳарнинг катталиги ва автомобиллар қатновига кўникишга тўғри келади. Нотаниш сўзлар билан боғлиқ кичик муаммолар инобатга олинмаса, Вернернинг «Челси»даги фаолияти анча яхши бошланди. Кобхэм ҳам унда ёрқин таассурот қолдирди («Ҳеч қачон бундай катта машғулот майдонини кўрмаганман, базадаги қулайликлар ҳам юқори даражада»), «аристократлар» сафидаги ўйинлари эса машҳурлигини оширмоқда. «Брайтон»га қарши кечган дебют ўйини муваффақиятли ўтгач, ҳаммасини тўғри бажарганини тушунди: июлда «РБ Лейпциг»да қолиб, Чемпионлар Лигасини якунламай, Лондонга кўчиб ўтиш хато бўлмаган.\nШу тариқа адаптация жараёнидан муваффақиятли ўтди, янги мавсумга яхши спорт формасида кириб келди. Тезкор қарор чиқаргани, барибир, Германияда кўплаб танқидларга сабаб бўлди. Экспертлар «буқалар» сафида бир мавсумда 34та гол урган Вернерни янги клуби манфаатларини барчасидан устун қўйганликда айблашди. Лекин собиқ жамоасининг Лиссабонда ўтган ЕЧЛ «саккизлик финали»даги иштирокини четдан кузатиш унга осон бўлган, дейсизми? «Албатта, у ерда тўп сурмаганим ёқимсиз эди. Инсон табиати шунақа. Аммо трансфер билан боғлиқ вазият оғир кечди. Охир-оқибат, томонлар Лондонга дарҳол кўчиб ўтишим энг тўғри вариант бўлади, деган тўхтамга келишди. Бу қарорни бир ўзим чиқармадим, гарчи айримлар бошқача ўйлашаётган бўлса ҳам. Мазкур ҳолатни мотивация сифатида қабул қилдим, «Челси» билан Чемпионлар Лигаси ярим финали ёки ундан ҳам узоқроққа бориш ниятидаман».\nШу йилнинг баҳорида коронавирус карантини кўп нарсаларни қайта кўриб чиқишга ундади. Вернер майса устидаги оқ чизиқлардан ҳам муҳимроқ мавзуларда гапирди. «Чемпионат рестарти қачон бўлишини билмаганингда, ўзингга-ўзинг савол берасан: «Нега бундай қиляпман? Нимага машғулот ўтказяпман?». Аммо кўп ўтмай, бош-қаларнинг муаммоси сеникидан жиддийроқ эканлигини тушунасан, ахир уларнинг иши ва муваффақияти хавф остида қоляпти. Бу вазият биз - футболчиларга қанчалик яхши эканлигини кўрсатиб қўйди. Пулимизни оляпмиз, бизни ишдан бўшатишмаяпти. Ўзига хос имтиёз. Унинг ортида масъулият ҳам бор, албатта».\nВернер аввал ҳам Лейпциг ва Штутгартда турли лойиҳаларга ҳомийлик қилган, аммо эндиликда Common Goal ҳаракати ташаббуси билан бу ишда мунтазамликни таъминламоқчи. Common Goal вакиллари (160 мураббий ва футболчи) ҳозирча 2,5 млн. йиғишди.\nҲаракат ўсишга эришиш илинжида. Ташкилотчиларнинг таъкидлашларича, дунёдаги барча футболчилар маошларининг бир фоизини ажратишса ҳам, 400 млн. евро жамғариш мумкин экан. «Дўстларим ва қариндошларим қариялар уйи ва шунга ўхшаш қўшимча воситаларга муҳтож муассасаларга дуч келишларини айтишади. Ўз ҳудудимдаги одамларга шундай ташаббус кўрсатиш имконини бераётганимдан мамнунман. Бу пулларнинг қаерга кетаётганини аниқ биламан. Штутгартда, Лейпцигда ва дунёнинг бошқа ҳудудларида инқироз даврида ёрдамга эҳтиёжмандлар бор. Болалар соғлиғи заиф ёки кимлардир ишини йўқотган. Футболчилар шунча пул топаётган паллада уларни замондошларимизга қайтариб, ҳаёт тарзи яхшиланишига ҳисса қўшишимиз даркор».\nЭҳтимол, бу танаффус Тимони Лейпцигдаги тўрт йилдан сўнг навбатдаги қадамни ташлашга ундагандир. У уч хил турли мураббийлар қўл остида тўп сурди. Шу вақт ичида нафақат ўсиш, балки пасайишлар ҳам кузатилди. Масалан, бўйнидан жароҳат олганда, фаолияти хавф остида қоладигандек туюлганди. Аммо мавсум-2019|2020да у «РБ Лейпциг» етакчисига айланди.\n«Буқалар» сафида тўп суриш муваффақият оролчаси бўлганди, бу ерда ҳаммаси ажойиб. Германияда менга мос клуб йўқ деб ўйлардим. Ўша жамоада ўзимни уйдагидек ҳис қилишим керак эди. Шу боис, ёзда таклиф тушгач, чегара ортига йўл олишни маъқул кўрдим. Лейпцигда бажарган ишларимни бошқа клубда амалга оширишни ўйлагандим. Ҳамма жойда шундай даражада тўп суриш мумкинлигига ишончим комил. Лекин бунинг учун жиддий ҳаракат ва машаққатли меҳнат талаб этилади. Янги чемпионат, янги клуб, янги тил билан шуларни уддалай олишимни кўрсатишим керак».\nТимонинг айтишича, шаҳар четидан данғиллама уйларни кўриб чиқмаган. У Лондон билан максимал даражада яқинроқ танишмоқчи. «Шаҳар четида яшаш яхши, аммо буни Германияда қилса ҳам бўлади. Фарқни англаш учун кўчага қарашнинг ўзи етарли: машиналар йўлнинг чап томонида ҳаракатланади. Шаҳар ва унинг аҳолиси билан танишмоқчиман. Бу футболдан муҳим эмас, аммо шундай мафтункор жойга келганда, нега ундан кўпроқ нарса ўрганмаслик керак?».\nВернер «Ливерпул»га ўтиш нияти борлиги, шу йил Юрген Клопп билан гаплашгани ҳақида сўзлаб берганди. «қизиллар» сафига ўтиш эҳтимоли қандай эди? «Агар «Ливерпуль» вакиллари сенга қўнғироқ қилишса, уларни тинглашинг ва ўйлаб кўришинг керак. Бу жаҳоннинг энг яхши жамоаларидан бири, унга германиялик супермураббий устозлик қилади. Албатта, бундай таклифни жиддий кўриб чиқиш лозим. Лекин якунда «Челси»ни танладим. «Ливерпуль» билан нимадир содир бўлгани учун эмас, шунчаки, «Челси» менга кўпроқ мос тушарди».\nПулларнинг ҳам ўзига хос роль ўйнагани шубҳасиз, лекин Вернер якуний қарорга келишида асосий фактор Фрэнк Лэмпард бўлганини таъкидлади. «У менга қўнғироқ қилди. Унинг футболга қараши, «Челси»да қандай жамоа шаклланаётгани ҳақида суҳбатлашдик. Буларнинг ҳаммаси, айниқса, мен билан қандай гаплашгани ёқди. Бу оддий «Мен мураббийман, бизга кераксан. Илтимос, кел!» эмасди. Фрэнк анча оғир-босиқ эди, вазиятга муносабатимни билишга интилди, қайсидир позициялардаги ўйин борасида қарашларим билан қизиқди. Мен ўз фикримни билдириш имкониятига эга эдим. У тинглади. Кўп жиҳатлар бўйича тасаввурларимиз яқин бўлиб чиқди. У прессинг ишлатиш, рақиб ярим майдонида тезкор ўрин алмашишлар билан тўп суришни хоҳлайди, шунингдек, жамоа тўпни эгаллаб туришда ҳам фаол бўлишини истайди. Лэмпард менга шундай деди: «Тимо, майдонда эркин ҳаракатланиш имконига эга бўласан, сенга ишонаман». Бу жуда ажойиб суҳбат эди».\nқизиғи, Вернер муайян бир позицияда тўп сурмоқчилигини айтмади. Аслида, барчаси мутлақо аксинча тус олди. «Бу ҳақда жуда кўп гаплашдик, мен учун бу жуда муҳим, - деди Вернер. - Лейпцигда марказий ҳужумчи, «ўнлик» вакили эдим, қанотларда ўйнардим. Ўзимни биргина роль билан чекламоқчи эмасман. Мураббий кўнди ва «Челси»да турли позицияларда тўп суришим мумкинлигини айтди: «Тактика 4-4-2 бўладими, 4-3-3ми, сенга марказдан ёриб кириш ёки қанотга ўтиш имконияти берилади, умуман, позициянгни алмаштиришинг мумкин». Бундай серқирралик ўсишимда катта роль ўйнаган. Энди ривожланишда давом этмоқчиман».\nПремьер-лигадаги дастлабки ўйин Тимо айнан шундай тўп сура олишини кўрсатди. «Бу ерда бақувват ва баланд бўйли ҳимоячилар - ҳақиқий айиқлар ва буқаларга қарши тўп суришга тўғри келади, - дейди у. - Ритм ўзгача. Аммо бошқа томондан, ўйин чўзилади. Бўш ҳудудлар очилади. Тезлигинг бўлса, бурчаклар бўйлаб ҳаракатланиб, қулай позицияларга чиқишинг мумкин. Бу қизиқарли, ўз навбатида, кўп куч олади. Агар рақибингни алдаб ўтсанг, қаршингда катта ҳудуд очилади».\nВернер «Челси»нинг энг тезкор футболчисими? Бунга ҳам ўзига хос жавоб берди. «Кристиан Пулишич ва Каллум Хадсон-Одои жуда тез югуришади. Ҳимоячилардан эпчилроқ ҳаракат қиларканман, энг тезкор бўлишим шартмас».\n«Ливерпуль» билан ўйин арафасида Вернер ушбу фаразни синаб кўриши мумкин эди. Бироқ германиялик форварднинг бу борадаги фикри ўзгача, ниманидир исботлаши шарт эмас, деб ҳисоблайди. «қайсидир ўйинни бундай қабул қилиш нотўғри. Бошқа жамоага ўзимнинг қанчалар яхши эканлигим, кимни йўқотишганини кўришларини исботлаш асосий мотивация бўлолмайди. Ҳар ҳолда, бунақаси менга тўғри келмайди. Биз - суперклубмиз, супержамоага эгамиз. «Челси»даги вазифамиз - сўнгги йиллардаги «Ливерпуль» даражасига кўтарилиш».\nЛондон клуби жорий мавсум чемпионликдан ҳам умид қилса бўладими? Вернер мазкур саволга бироз ўйланиб жавоб қайтарди: «Бу бизнинг биргаликдаги илк мавсумимиз. Ритмни ушлай олсак, кўплаб ўйинларда ғалаба қозонишимиз мумкин, шу тариқа буюк мақсадларга эриша оламиз. Аммо ҳозир чемпионликка эришиш имкониятлари ҳақида гапиришдан маъни йўқ. Таркибимизда кўплаб янги футболчилар бор, уларнинг бир-бирлари билан тил топишишлари учун вақт керак. қолаверса, жамоамиз анча ёш. Ҳозир «Ливерпуль» ва «Манчестер Сити»ларни енгиб, биринчи ўринни қўлга киритамиз, деёлмаймиз. Бу мақтанчоқлик бўлади. Лекин бугунги кунда исталган жамоани мағлубиятга учратишимиз мумкин. Бунга кучимиз етади. Бош соврин учун асосий даъвогар эмасмиз. Балки, ҳеч ким кутмаган жойда нималарга қодирлигимизни кўрсатармиз, «сирли тулпор» бўлармиз».\nҲозир бу ҳақда гапиряптими, демак энди сирлилиги қолмайди-ку. «Бу ҳам тўғри, - дейди Вернер жилмайиб. - Интервьюнинг айнан шу қисмини ўчирворинглар, ҳеч ким билмасин».


Фарғона вилояти ҳокимлиги томонидан ушбу ташаббус ижроси юзасидан 2 та замонавий жиҳозланган библиобус фарғоналик ёшларга топширилди.\nЎзбекистон Ёшлар иттифоқи вилоят кенгаши Фарғона вилоят ахборот-кутубхона маркази билан ҳамкорликда вилоятнинг тоғли ва узоқ ҳудудларида яшовчи аҳоли, айниқса, ёшларнинг китобга бўлган эҳтиёжини таъминлаш мақсадида китобхонларга кутубхона ва савдо хизмати кўрсатишади.\nБиблиобусларнинг ҳар бирида 1500 донадан китоб жойлаштирилган. Шунингдек, вилоят ахборот-кутубхона марказининг “Ferghana bookland” туркум QR-кодли электрон китоблар таблоси ўрнатилган. Библиобус Wi-Fi интернет тармоғига уланган бўлиб, фойдаланувчилар электрон китобларни ўз мобил қурилмаларига ҳам бемалол бепул юклаб олишлари мумкин.\nБиблиобус тасдиқланган график асосида вилоят ҳудудида хизмат кўрсатади.\nУнинг фаолият кўрсатиш графиги маҳалла фуқаролар йиғинлари, Ёшлар иттифоқи, Ёшлар марказлари, таълим муассасалари биноларида эълон қилинади, телевидение, газета ва ижтимоий тармоқларда ёритиб борилади.


Велоспорт бўйича “Мустақиллик кубоги” якунланди – O'zbekiston Milliy paralimpiya qo'mitasi\nТошкент вилоятининг Бўстонлиқ туманида велоспортнинг шоссе йўналиши бўйича Мустақиллигимизнинг 29 йиллигига бағишланган мусобақа якунланди. Бугун турнирнинг иккинчи кун доирасида спортчилар гуруҳ пойгаси йўналишида баҳс олиб боришди.\nРегламентга кўра, эркаклар 83, аёллар 42 километр масофада куч синашишди. Кутилганидек, бу галги беллашувда ҳам Муроджон Холмуродов ўз ғалабасини тантана қилди. Аёллар ўртасида Янина Кускова ҳам иккинчи ғалабасига эришди. Батафсил:\n1. Муроджон Холмуродов – 1:55.35\n2. Бегзод Раҳимбоев – 1:55.37\n3. Дамир Забиров – 1:55.37\n1. Янина Кускова – 1:03.43\n2. Нафосат Козиева – 1:03.43\n3. Шаҳноза Абдуллаева – 1:03.43\nЖисмоний тарбия ва спорт вазирлиги, Миллий олимпия қўмитаси ҳамда «Asaka Bank» билан ҳамкорликда ташкил қилинган икки кунлик мусобақада Республикамизнинг турли вилоятларидан ташриф буюрган 150 нафарга яқин спортчи қатнашди. Таъкидлаш жоиз, ушбу пойгалар терма жамоамиз мураббийлар штаби учун ой сўнгида Италияда бўлиб ўтадиган жаҳон чемпионатидан аввал спортчиларнинг ҳолатини кўздан кечириб олиш имкониятини тақдим қилди.


Мактаб битирувчилари учун Ягона тест синовлари жорий этилиши мумкин – Газета.uz\nЎзбекистонда мактаб битирувчилари учун якуний имтиҳонлар ва бакалавриатга кириш синовлари бирлаштирилиши мумкин. Ягона тест синовларида қониқарли натижа кўрсатган битирувчилар қўшимча тест синовларисиз ОТМларга кириш танловида қатнашади.\n2 апрель 2020, 15:10 Жамият\nМактаб битирувчилари учун якуний имтиҳонлар ва олий таълим муассасасига кириш синовлари бирлаштирилиши мумкин. Бу ҳақда Давлат тест маркази томонидан эълон қилинган президент қарори лойиҳасида айтилган.\nҚарор лойиҳасига кўра, 2021−2022 ўқув йилидан бошлаб якуний давлат аттестацияси учун мажбурий фанлар ва мактаб битирувчиси танлаган бакалавриат таълим йўналишига мос иккита фан бўйича ягона тест синовларини ўтказиш режалаштирилган. Тест синовлари апрель — май ойларида ўтказилади.\nМактаб битирувчилари мажбурий учта фан ва ўзи танлаган бакалавриат таълим йўналишига мос иккита фандан тест синовларини ихтиёрий равишда топширишлари мумкин бўлади.\nТест синовларининг натижалари ўтказилган куннинг эртасига ДТМнинг расмий веб-сайтида эълон қилинади. Ушбу натижалар мактаб битирувчилари учун ўтказиладиган якуний давлат аттестациясида ва олий таълим муассасаларига ўқишга қабул қилиш танловида инобатга олиниши кутилмоқда.\nТест синовларида мактаб битирувчиси танлаган бакалавриат ўқишига мос фанлардан қониқарли натижа кўрсатса, у қўшимча тест синовларисиз тест синови топширган мос ўқув тили ва таълим йўналиши бўйича танловда қатнашади.\nАгар мактаб битирувчиси танлаган бакалавриат таълим йўналишига мос иккита фаннинг камида биридан тест синовини қониқарсиз бажарса, у мактаб томонидан ўтказиладиган якуний давлат аттестациясида иштирок этишга мажбур бўлади.\nТест синовларида иштирок этмаган ёки унда қониқарсиз баҳоланганлар барча абитуриентлар қатори июль-август ойларида тест синовларида қатнашишлари мумкин бўлади.\nЎзбекистон таълим муассасаларига ўқишга қабул қилиш бўйича Давлат комиссияси томонидан тест синови топшириладиган фанлар, баҳолаш мезонлари, топшириқлар сони, тест синовлари ва танловда иштирок этиш учун рўйхатдан ўтишнинг аниқ муддатлари белгиланади.\nТест синовидан ўтишнинг минимал кўрсаткичи (қониқарлилик даражаси) Халқ таълими вазирлиги томонидан белгиланади. Вазирлик ҳар ўқув йили мактаб битирувчилари ҳақидаги тегишли маълумотларни 1 февралга қадар Давлат тест марказининг махсус дастурига киритиб боради.\nҚарор лойиҳасининг муҳокамаси 16 апрелгача давом этади.


Вазирлик: Коронавирус қурбонлари сони 1 минг 325 нафарга етди\n02 декабр 2021, Тошкент вақти: 23:28\nЎзбекистонда 31 октябрь куни коронавирусга чалинган беморлардан 2 нафари вафот этган, шу тариқа бу хасталикдан қурбон бўлганларнинг умумий сони 1 минг 325 нафарга етган.\nСоғлиқни сақлаш вазирлиги қайдича, кеча мамлакат бўйлаб 281 киши коронавирусга чалинган, вирус юқтириб олганларнинг умумий сони эса 186 минг 244 нафарни ташкил қилган.\nАйни пайтда пайшанба куни Қашқадарё вилоятидан ташқари барча ҳудудларда 370 киши тузалиб, соғайганларнинг умумий сони 182 минг 45 нафарга етган.\nССВ маълумотига кўра, шу йил 5 июлидан бери 27 минг 638 киши пневмонияга чалинган. Булардан 26 минг 145 нафари соғайиб чиққан, 233 нафари эса вафот этган.


Стивен Жеррард 19 йиллик футболчилик фаолиятини тугатди\nДобавлено: 24.11.2016, 17:05\n“Ливерпуль” афсонаси, “Лос-Анжелес Гэлакси” клуби ва Англия терма жамоаси собиқ ярим ҳимоячиси Стивен Жеррард фаолиятини якунлаганини маълум қилди. Бу ҳақда BBC портали хабар бермоқда.\n“Менда ажойиб фаолият бўлди. “Ливерпуль”, “Лос-Анжелес Гэлакси” ва Англия терма жамоасига раҳмат айтмоқчиман. Мен ўзимни бахтлиман, чунки ажойиб дамларни бошдан кечирдим. “Ливерпуль” сафида сардор бўлиб, ушбу жамоа таркибида 700 дан ортиқ ўйинда майдонга тушганимдан фархланаман.\nФаолиятим давомида буюк футболчилар билан бир қаторда тўп сурдим. Мен билан бирга бўлган мухлислардан миннатдорман. Ва албатта, шунча йиллар давомида менга далда берган оиламга раҳмат. Келгуси фаолиятим ҳақида кейинроқ маълум қиламан”, – дейди англиялик футболчи.\nЖеррард аксарият фаолиятини “Ливерпуль”да ўтказган. Клуб миқёсида 36 ёшли спортчи “Ливерпуль” ва “Лос-Анжелес” сафида тўп суриб, жами 729 ўйинда майдонга тушди ва 185 та гол ҳамда 115 та голли узатмага муаллифлик қилди. Англия терма жамоасида 114 ўйинда майдонга тушган Стивен Жеррард 21 та гол киритган.


Саййид Амир Кулол: Илм талабида оловли ёки сувли дарёдан ўтиш лозим бўлса албатта, ўтинг\nТОШКЕНТ, 27 январь. /"Дунё" АА/. Таълим, фан ва маданият масалалари бўйича Ислом ҳамкорлик ташкилоти (ISESCO) томонидан Бухоро шаҳрининг 2020 йилда “Ислом олами маданияти пойтахти” деб эълон қилиниши мамлакатимиз маданий-тарихий ҳаётида муҳим аҳамият касб этади.\nБухоро қадимий тарих ва цивилизациялар бешигидир. Бу заминда дунёда машҳур олимлар, диний уламолар ҳамда давлатчиликка асос солган йирик шахслар яшаб ўтган. Бугунги кунга қадар улар томонидан қолдирилган бебаҳо мерос, дунё ҳамжамияти қизиқишига сабаб бўлиб келмоқда.\nМовароуннаҳр, хусусан, Бухорода ислом дини ривожига муносиб ҳисса қўшган алломалар кўп. Унинг илм нури ҳамон бутун мусулмон оламини чароғон этаётир. Кўҳна ва муборак бу заминда бир бора бўлишни орзу қиладиганлар дунёнинг турли ўлкаларида топилади. Aйниқса, ислом оламида машҳур буюк авлиёлар, “етти пир” номини олган тариқат ва тасаввуф оламининг йирик намояндалари мангу қўним топган масканларни зиёрат етишни кўпчилик орзу қилади.\nТарихдан маълумки, VIII асрнинг бошларида заминимизда ислом динининг кириб келиши билан аҳоли ўртасида уни чуқурроқ ўрганишга бўлган талаб ҳам ўз-ўзидан ошди. Йиллар ўтгани сайин нафақат Ўрта Осиёда, балки бутун мусулмон оламида Бухоро илм-фан ва ислом дини марказларидан бирига айланди. Ислом дини арконларини мукаммал ўрганаман деган уламолар Бухоро мадрасалари ва мударрисларидан сабоқ олишни ўзларига юксак мартаба санади.\nБу заминда вояга етган, Нақшбандия тариқати намояндаси сифатида ном қозонган, улуғ тасаввуф илми билимдонларидан бири Саййид Aмир Кулол ҳазратларининг бизга қолдирган маънавий-маърифий меросини ўрганиш, келажак авлодга етказиш бўйича қилинаётган саъй-ҳаракатлар ҳақида тўхталсак.\nСаййид Aмир Кулол – асл исмлари Саййид Aмир Калон ас-Сухорий бўлиб, Бухоро яқинидаги Сухор қишлоғида (ҳозирги Когон тумани, Янги ҳаёт қишлоғи) 1281 йил дунёга келганлар. Кулолчилик ҳунарида машҳур бўлганликлари боис Aмир Кулол деб аталганлар. У кишининг аждодлари пайғамбар алайҳиссалом насабларига бориб тақалгани учун саййидлардан ҳисобланади.\n15 ёшидан Муҳаммад Бобойи Самосийга шогирд тушиб, Қуръон, ҳадис, тасаввуф илмларини ўрганиб, ўз замонида “Султонут тариқат” – тариқат султони, “Муршидус соликин” – ҳақ йўлга кирганларнинг пири ва “Саййидул орифин” – авлиёларнинг саййиди унвонларига эга бўлдилар. Ҳазрат Саййид Aмир Кулол силсила омонатини хожа Муҳаммад Бобойи Самосийдан олиб, ҳазрат Aбдулхолиқ Ғиждувоний асос солган “Хожагон” тариқатининг давомчиси саналган. Aллома тасаввуфда мўътадиллик ғояларининг тарафдори бўлган. Aксарият битикларида билим олишда ақлли, доно кишилар билан суҳбатнинг аҳамиятини уқтириб, нодонлардан узоқ бўлишга чақиради. “Нодонлар билан бўлиш уларнинг таъсирига тушишга олиб келиши мумкин”, – дейди олим.\nИлм олиш жуда мураккаб жараён эканини уқтириб, шундай дейди:\n– Қаерда бўлмасангиз, илм талабида бўлинг. Бу йўлда оловли ёки сувли дарёдан ўтиш лозим бўлиб қолса, албатта, ўтинг ва илмни эгалланг.\nҲазрат Саййид Aмир Кулолнинг бундан етти аср муқаддам билим олиш, илмли бўлиш ва унга амал қилиш хусусидаги даъватлари ўтмиш, ҳозирги ва келажак ҳаётимиз юксалиши талаблари билан ҳамоҳангдир.\nAйтишларича, Aмир Кулол 15 ёшга тўлгунига қадар кураш билан шуғулланганлар. Кураш инсон саломатлиги ва камолотида муҳим ўрин эгаллашини алоҳида таъкидлаганлар. Aйниқса, оталар ўғилларига илм ўргатиш билан бирга кураш билан шуғулланишига шароит яратиб бериши шарт, деб билганлар. Олимнинг фарзанд тарбияси хусусидаги панд-насиҳатлари бугунги кунда ҳам ўз аҳамиятини йўқотмаган. Бундан ташқари, олим сўфийликни танлаган бўлса-да, ҳеч кимдан илтифот кутмаганлар. Кулолчилик сирларини мукаммал эгаллаб, шу ишдан топган даромад эвазига оила тебратганлар. Қолган муридларига ҳам ҳалол луқма орқали умргузаронлик қилишни тавсия этганлар.\nУзоқ йиллар юксак дунёвий ва диний илм соҳибининг маънавий-маърифий дунёси ва мероси ўрганилмади. Шу боис бўлса керак, у киши ҳақида аксарият юртдошларимизда маълумот етарлича эмас. Ҳазрат ҳақларидаги мукаммал маълумотлар у кишининг неваралари Шаҳобиддин томонидан ёзилган “Мақомоти Aмир Кулол” китобида мавжуд. Мазкур китобнинг тошбосма ва қўлёзма нусхалари айни пайтда Тошкент шарқшунослик илмий тадқиқот институтининг қўлёзмалар фондида сақланмоқда.\nБундан ташқари, 2010 йил “Ҳазрат Саййид Aмир Кулол” тарихий рисоласи китобхонлар эътиборига ҳавола этилган. Ушбу рисолада ҳам ўқувчилар ҳазратнинг кароматлари ва юксак салоҳиятлари ҳақида аниқ далиллар билан танишиши мумкин. Зеро, ватандошимизнинг меросини ўрганиш ва бугунги ўқувчиларга етказиш муҳим аҳамиятга ега.\nМамлакатимиз истиқлолга эришганидан сўнг номлари қайта тикланиб, фаолияти ўрганилган, мақбаралари обод масканларга айлантирилган улуғ аждодларимиз қаторидан Саййид Aмир Кулол ҳазратлари ҳам жой эгалладилар. Ҳазратнинг муборак қабрлари Бухоро вилояти Когон тумани Янги ҳаёт қишлоғида жойлашган. 1997 йил Қизилтепа – Когон автомагистрали ёқасида жойлашган Янги ҳаёт қишлоғида гўзал ва пурвиқор мажмуа қад ростлади. 2007–2008 йиллар қайта реконструкция ишлари олиб борилганидан сўнг зиёратгоҳ янада обод гўшага айлантирилиб, янги мақбара барпо этилди. Ҳар куни бу масканга мамлакатимиз ва хориждан юзлаб зиёратчилар ташриф буюради. Бу ўз навбатида Ҳазрат Aмир Кулолга ислом оламида бўлган юксак эътироф нишонасидир.\nСаййид Амир Кулол бутун умрини ўз қишлоғида ўтказганлар. Бирор маротаба узоқ сафарларга ёки ҳаж зиёратига борганмаганлар. Лекин у кишининг ислом динига оид фикрлари ва қарашлари бутун мусулмон оламида кенг тарқалди. Улар ҳануз ўз мавқеини йўқотмаган. Чунончи, диний-маърифий таълимотни узоқдан эмас, олдимизда оқаётган “уммон” тубидан излаш мақсадга мувофиқ.\nЎмон Султонлигининг «Вижхат» газетасида ...\nЎмон Султонлигининг ихтисослашган «Вижхат» газетасида Ўзбекистоннинг ижтимоий-маданий ҳаёт...\nЎзбекистон ТИВ раҳбари АҚШ давлат котибининг ёрдамчиси билан...\nВенгрияда ўзбек олими Мулла Исоқ Иброҳим хотираси ёдга олинд...\nҚоҳирада Араб парламенти президенти билан учрашув бўлиб ўтди...\nCOVID-19: Душанба куни мамлакатимизда 5 киши коронавирусга ...\nҚирғизистоннинг Кара-Суй тумани билан чегара ҳудудида Ўзбеки...\nИТСВ давлатимиз раҳбарининг «Термиз» эркин иқтисодий зонаси ...\nҚозоғистонда референдум мониторинги бўйича МДҲ кузатувчилари...\nБАА матбуоти Ўзбекистон давлат божхона қўмитаси делегациясин...\nЎзбекистон Ташқи ишлар вазирлигида АҚШ Давлат котиби ёрдамчи...\nСамарқанд вилояти ҳокимлиги делегациясининг Свердловск ва Че...\nЎзбекистон элчиси Вильнюсда Болтиқбўйидаги етакчи техника ...\nЎзбекистон раислигида Теҳрон шаҳрида ИҲТга аъзо мамлакатлар ...\nЎзбекистон Президенти раислигида ўтган йиғилишда спортчиларн...\nЖанубий Корея ҳуқуқ-тартибот идоралари вакиллари билан учраш...\nТошкент шаҳар ҳокимлиги делегацияси Россия минтақаларида бў...\nЖаҳон иқтисодиёти ва дипломатия университетида раҳбар ходимл...\nПрезидент таълим муассасалари агентлиги Буюк Британияда бўли...\nЖорий йилдан бошлаб Ўзбекистонда ҳар йилнинг куз фаслида “Ха...\nИТСВда Озарбайжон билан устувор йўналишларда ўзаро ҳамкорлик...\nБуюк Британиядан муносабат : Ислоҳотлар туфайли Ўзбекистонда...


Кеча, 27 сентябрь куни Нукус гарнизони Маънавият ва маърифат марказида Ўзбекистон Мудофаа вазирлиги Шимоли-ғарбий ҳарбий округи қўшинлари қўмондони полковник Дилшод Чориев Қозоғистон ҳарбий делегациясини қабул қилди. Суҳбат давомида мудофаа соҳасида ўзбек-қозоқ ҳамкорлигининг истиқболлари муҳокама қилиниб, ҳарбий йўналишда ўзаро манфаатли ҳамкорликни мустаҳкамлаш бўйича фикрлар алмашилди.\nРасмий йиғилишдан кейин меҳмонлар Нукус ва Урганч гарнизонларидаги ҳарбий қисм ва муассасалар билан яқиндан танишишди. Ташриф давомида ҳарбий хизматчиларнинг мини-полигонидаги амалий машғулотлари, хизмат отларини минишни ўргатиш бўйича машқлар кўрсатилди. “Жануб” Регионал қўмондонлиги қўмондони томонидан зотдор отлар эътироф этилди. Ҳарбий қисмларнинг инфратузилмаси ҳамда ўқув- моддий база Қозоғистон ҳарбий делегациясида таассурот қолдирди.\nИ.В.Савицкий номидаги Қорақалпоғистон Республикаси давлат музейи ҳамда Хивадаги бетакрор Ичан-қалъа бўйлаб саёҳат қозоғистонлик ҳамкасбларда катта қизиқиш уйғотди.


Шанба, 31 Декабр 2016 16:33\tхарф ўлчами\nБиродар, текин бўлган нарсаларнинг сифати ҳам... текин бўлади-да. Шу маъқулми сизга? Йўқ? Балли. Агар биз кимнидир қизиқтира оладиган ва бирон нарсага таъсир қила оладиган сифатли ва рақобат бардош маҳсулотларни истар эканмиз, унинг нархи ҳам шунга яраша бўлишини англашимиз керак. Бу дунёдаги ҳар қандай фаолият, маҳсулот, ресурс ўз қийматига эгадир. Аллоҳ таоло шундай яратган, буни тан олиш айб эмас. Боз устига, мусулмонларнинг динида бизнес одоблари, меҳнат, жамғариш, истеъмол қилиш ва соғлом капитализм масалалари батафсил баён қилинган-ку?! Бойликаа муносабат соғлом, исломий бўлиши керак. Саҳобалар ҳаётига назар солинг – улар Аллоҳ йўлида пул сарф қилишда ўта сахий эдилар. Аммо шу билан бирга пулнинг қадри ва кучини жуда яхши билишган. Уларнинг ҳеч қайсиси Пайғамабаримиз соллаллоҳу алайҳи ва салламдан динга бўлган қизиқишлари учун пул талаб қилишмаган.\nҚисқаси, биз нашидалар концерти, болалар байрами, маросим, масжид, мадрасаларни хоҳласак, бирор “диндор ҳомий” келиб, харажатларни бўйнига олиб, ташкил қилиб, бизларга таклифномалар юборишини кутиб ўтирмасдан, улар учун ўзимиз пул сарф қилишимиз кераклигини ўрганишимиз керак. Масалан, Ғарб ва мусулмон мамлакатларида бўлгани каби бизда ҳам Сами Юсуф концерт беришини хоҳлаймиз. Бунинг учун, нима, Сами Юсуф ўз ҳисобидан юртимизга келиб, энг катта концертхонанингн отнинг калласидек ижара пулини ўзи қоплаб, бизга чипларини текинга тарқатиши керакми? Талаб бор экан – унга яраша таклиф ҳам бўлиши керакда. Ҳаммаси оддий. Фақат шу ҳолатдагина у ҳаётий, муваффақиятли ва профессионал бўлиши мумкин. Агар биз динимиз, Исломга бўлган қизиқишимиз учун, исломий инфратузилмалар, маросим ва маҳсулотларга маблағ сарф қилишга тайёр бўлмас эканмиз, ўзимизга савол берайлик – бизга Ислом керак-ми? Ахир, бу бизнинг имонимизнинг реал кўрсаткичидир. Исломга бўлган муҳаббатимиз ҳақида қуруқ гапдан фойда йўқ, фақат Аллоҳ йўлида Ислом учун қанча вақт, куч ва пул сарф қилдик, шуниси муҳимдир.\nМабодо, эҳсонинг пул шаклида бўлмаса, марҳамат, масжид учун қурилиш молларини олиб беринг; ҳеч бўлмаса таҳоратхона учун ўнта совун хайр қилинг; деразанинг синган ойнасини алмаштиринг, жума намозидан кейин масжидни тозалашга ёрдамлашинг... Масжидлар хайрия пуллари эвазига фаолият юритади. Эҳсонлар иссиқлик, жойнамозлар, сув ва тоза таҳоратхона эҳтиёжи учун сарфланади одатда. Яъни, эҳсон ўзимизга қайтади. Илло, дин хизматида юрган ёки шу хизмат доирасида тирикчилик қилаётганларни билиб-билмай маломат қилманг. Масалан, масжид имомлари ёки бошқа уламолар кўпинча маломат нишонига айланишади. Масалан, бундан уч-тўрт йил олдин шайх ҳазратларига қуйидаги саволлар келиб тушган эди: “Ҳазрат. Саволим, масжид ходимлари масжидга тушган эҳсон, закот ва бошқа шунга ўхшаш молиявий нарсаларни ўз эҳтиёжлари (яъни масжид ёки бошқа бир муҳтож инсонларга эмас) учун ишлатсалар бўладими? Агар мумкин бўлса, унинг адади чегаралари қай даражада бўлади? Саволдан мурод, бир масжидда тушган пуллар шу масжид ишчилари ўзаро бўлиб олишар ва бу пул орқасидан ўз уйларини замонавий таъмирлар ва автоуловлар сотиб олишар экан. Шуни кенгроқ ёритиб берсангиз, чунки ҳар бир эҳсон қилувчи савоб умидида бўлади ва у берган нарса шу йўлларда ишлатилганини эшитса, хоҳламаса ҳам кўнгли ғаш бўлади. ИншаАллоҳ, биз шу жавобдан эҳсон қилиш одоблари ва эгаларини топиб эҳсон қилишни ўргансак. Олдиндан раҳмат, Аллоҳ сизни ўзи рози бўладиган бандаларидан қилсин....\n- Масжидга тушган пулдан сиз айтган ишларни қилишга имкон йўқ. Масжидларга у миқдорда пул тушмайди. Ишонмасангиз, истаган масжидга бориб текшириб кўришингиз мумкин. Яқинда мавлид маросими қилиб, одамлардан пул жамлаган масжид одамлари икки юз минг сўм тушганини айтишди. Сиз ўзингиз масжидга қанча пул бергансиз, ўйлаб кўринг. Ўзингиз танийдиган одамлардан сўраб кўринг. Қанча пул беришган экан? Ҳозирги кунда энг камбағал муассасалар масжидлардир десак, муболаға қилмаган бўламиз. Жамиятда масжидларда пул кўп бўлади, деган фикр тарқалиб қолган. Одамлар топганини масжидга обориб беради, дейдиганлар ҳам йўқ эмас. Лекин ўша гапни айтганларнинг ўзидан, сен неча пул бердинг, масжидга, деб сўралса, мен бермаганим билан бошқалар беради, дейди. Қани ўша бошқалар, дейилса, жавоб бера олмайди. Аниқ билганлар бўлса, чиқиб айтсинлар. Мен шахсан билган масжидларнинг кўплари электр пули ва бошқа чиқимларни одамлардан тиланиб юриб тўлашади. Тўғри, баъзи бир мозори бор масжидларда бунга етарли ёки ортиб қоладиган пул бордир. Аммо ҳамма масжидда эмас. Масжидга тушган пул автоуловлар ва бошқа нарсалар учунгина эмас, имом ва ишчиларнинг маошига ҳам етмаётгани масжид қавмларига маълум. Охирги пайтда масжидга яқин йўламайдиган, масжиднинг бугунги ҳолидан бехабар баъзи кишилар сиз айтганга ўхшаш гапларни матбуотда ва турли ОАВларида тарқатмоқдалар. Бу гаплар асоссиздир. Гумон билан гап тарқатиш яхши эмас. Мен билган имом домлалар маош олишга имконлари йўқлари ҳам бор. Ўтган йили бир нечаларига мажбурий равишда энг оз иш ҳаққи белгиланди. Агар имомнинг машинаси бўлса, бошқа даромад манбасидан олиши мумкин эмасми? Масжидларнинг тафтиш ҳайъатлари бор. Тушган ҳар бир сўмнинг ҳисоби бор. Масъул идоралар ҳам текшириб туради.\nЎтган даврларда халқимиз ўзи емай уламоларга едирган, ўзи киймай уламоларга кийдирган, ўз ҳаётини хавфга солиб уламоларни ҳимоя қилган. Бугунги кунга келиб, баъзи одамлар олимларни, имомларни мазаммат қилишга ўтдилар. Уларга нисбатан нолойиқ муомала ва тухматлар қилишга ўтдилар. Бу ишда улар номусулмонлардан ўрнак олишаётган бўлсалар, ажаб эмас”.\nМарҳамат қилиб, бу борада фикр ва мулоҳазаларингизни ушбу сайтга ёзишингизни сўрайман! “Аллоҳ яхшилик қилувчиларнинг ажрини зое қилмас!”\n« Дунёнинг энг диндор ва атеист мамлакатлари\tАлданганлар қандай қутқарилади: универсал услубнинг 25 принципи »


«НИҲОЛ» МУКОФОТИ СОВРИНДОРЛАРИНИ ТАНТАНАЛИ ТАҚДИРЛАШ МАРОСИМИДАН! 26.08.2017 09:59\n25 август куни “Истиқлол” санъат саройида Ўзбекистон Республикаси Президентининг ёш истеъдодлар учун таъсис этилган “Ниҳол” мукофоти совриндорларини тантанали тақдирлаш маросими бўлиб ўтди! Мазкур тадбир Ўзбекистон Республикаси Маданият вазирлиги ва қатор ташкилотлар ҳамкорлигида ташкил этилди.\n“Ниҳол” мукофоти мусиқа санъати йўналишларида ижод қилиб келаётган ёш истеъдод эгаларининг ижодини янада ривожлантириш, ҳамда уларни халқимизга танитиш, улардан келгусида иқтидорли санъаткорлар етишиб чиқишида муҳим ўрин тутади.\nБу галги “Ниҳол” мукофоти танловининг туман (шаҳар) саралаш босқичларида, 1006 нафар ёш иқтидор эгалари иштирок этиб, уларнинг энг муносибларидан 172 нафари Республика босқичида қатнашишга, ҳамда улардан 20 нафари “Ниҳол” мукофоти совриндори бўлишга муваффақ бўлишди.\nТадбир аввалида Ўзбекистон Республикаси Бош вазирининг ўринбосари, Республика Хотин-қизлар қўмитаси раиси Т.Норбоева сўзга чиқди.\nТадбирни бошланишида “Ниҳол” мукофоти совриндори Машҳурбек ва Ўзбекистонда хизмат кўрсатган артист Дилноза Исмияминова,\nҳамда иккинчи қисмидан Ўзбекистонда хизмат кўрсатган артист Самандар Ҳамроқулов ва “Ниҳол” мукофоти совриндори Мадина Мумтоз олиб боришди.\nТадбир давомида “Ниҳол” мукофоти мусиқа санъатининг бир неча йўналишлари бўйича топширилди.\nЭстрада санъати йўналиши бўйича: Маржона Кабилова, Шахзод Нормуродов.\nМумтоз қўшиқ йўналиши бўйича: Саламат Аяпов, Мохларойим Бўтаева, Мафтуна Ахророва, Фаррух Бахранов, Диёрахон Мухтарова, Фаррух Саидов.\nМусиқа ижрочилиги йўналиши: Дилшод Каримов, Қаҳрамон Рашидов, Меҳринигор Абдурашидова, Сардор Ибрагимов, Беҳруз Нематов.\nОпера ижрочилиги йўналиши бўйича: Акилбек Пиязов, Султонбек Абдурахимов, Йигитали Абланазаров, Аброр Рихситиллаев.\nРақс санъати йўналиши бўйича: Тигран Абдуллаев, Шерзод Кенжебаев, Дилором Мадрахимова.\nМукофотларни Ўзбек санъатининг ёрқин намоёндалари, таниқли санъаткорлар топширишди.\nЖумладан, Ўзбекистон ва Қорақалпоғистон Халқ артисти, Маданият вазирининг биринчи ўринбосари Озодбек Назарбеков,\nЎзбекистон Халқ артисти Абдуҳошим Исмоилов (мукофотни топшириш учун саҳнага чиққанида, ёш истеъдоднинг ютуғидан қувониб, самимий хурсандчилик билан рақсга ҳам тушиб юборди),\nЎзбекистонда хизмат кўрсатган артист Райҳон Ғаниева,\nЎзбекистонда хизмат кўрсатган артист Махсет Утемуратов,\nЎзбекистонда хизмат кўрсатган артист Севара Назархон ва бошқалар...\nТадбир давомида санъаткорлар томонидан Ватанимиз, юртимиздаги фаровон ҳаёт ва бошқа мавзулардаги қўшиқлар янгради.\nБу йилги “Ниҳол” мукофоти совриндорлари катта имтиёзга эга бўлдилар. Ўзбекистон Республикаси Маданият вазирлиги ҳамда, Миллий телерадиокомпания ҳамкорлигида имзоланган Меморандумга асосан, “Ниҳол”нинг янги совриндорлари бир йил мобайнида, ўз қўшиқларини телерадиоканалларда бепул эфирга узатиш, аудиостудияларда имтиёзли мусиқа ёзиш имкониятига эга бўлишди.\nБу эса, ёш истеъдод эгаларини Халқимизга янада танилишлари ва ижодий ривожи учун муҳим қўллаб-қувватлаш бўлди!\n“Ниҳол” мукофоти совриндорлари шунингдек, ўз йўналиши бўйича олий ўқув юртига имтиҳонсиз ва тест синовларисиз давлат гранти асосида ўқишга кириш имконияти, “Ниҳол” рамзи акс эттирилган соврин ва энг кам ойлик иш ҳақининг 70 баравари миқдоридаги пул мукофотига эга бўлдилар.\nЎзбекистонда хизмат кўрсатган артист Райҳон: - Ҳар бир инсоннинг ҳаётида қўллаб-қувватланиш, тан олиниш, муҳим аҳамиятга эга бўлиб, ўсиб келаётган ёш истеъдодларнинг ижоди янада ривожланиши учун, уларни қўллаб-қувватлашда, “Ниҳол” Давлат мукофотининг ўрни беқиёсдир! Бугунги мазкур мукофот эгаларига ижодий муваффақият тилайман, илҳом тарк этмасин, омад доимий ҳамроҳ бўлсин! Ҳозир “Ниҳол” мукофоти совриндорларига қараб, ўзимни ҳам, 2002 йилда мазкур мукофот соҳибаси бўлганимни эсладим... Ўшанда жуда ҳам ҳаяжонда эдим! Чунки, биринчи марта бундай мукофот эгаси бўлгандим, ҳамда ўшанда мени “Ниҳол” мукофотига муносиб кўришдими, демак, мен ижод йўлини тўғри танлабман, деган фикрга келганман ва нафақат мухлислар, тингловчилар олдида, балки мазкур мукофотга муносиб, деб билган Давлатимиз олдидаги юқори масьулиятни ҳис қилганман!\nМазкур мукофот юртимизнинг иқтидорли ёшларини янада ўз ижоди устида ишлаш, мақсадлар сари олға интилишга ундайди! Совриндорларга билдирилган юксак ишонч, келгусидаги улкан муваффақиятларга қанот бағишлайди. Келажакда, мазкур ёш ниҳоллардан, санъатимиз чинорлари етишиб чиқади, деган фикрдамиз. “Ниҳол” мукофоти, бу юртимизда ёшларга кўрсатилаётган улкан эътибор ва ғамхўрликнинг яққол намоён этилишидир!


Хитойлик қизалоқ кир ювадиган машина ичида тиқилиб қолди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитойлик қизалоқ кир ювадиган машина ичида тиқилиб қолди\t09:45, 30 ноябрь\tХитойлик ўт ўчирувчилар кир ювадиган машина ичидан тиқилиб қолган қизчани қутқаришди, деб хабар берди “Lenta.ru” нашри. Воқеа Хитойнинг шимоли-ғарбида жойлашган Учжун шаҳрида рўй берди. Чақирувга асосан етиб келган ўт ўчирувчилар, кир ювадиган машина ичида йиғлаб ўтирган қизалоққа кўзлари тушди. Қизча кирни қуритувчи жойга люк орқали кириб, орқага қайтиб чиқолмаган.\nВазиятни ўрганган ўт ўчирувчилар кир ювиш машинасини бўлакларга ажратиб, қуритувчи барабанни чиқариб олишга қарор қилишди. Орадан йигирма дақиқа ўтгачгина, қизалоқ соғ-саломат озод этилди. Унга ҳеч қандай шикаст етмади.\n“Уйқудаги гўзал”: уйқуга кетган британиялик қиз олти ойгача ухлайди\tХитойда "Титаник" кемасининг чўкишини акс эттирувчи қурилиш ишлари бошланди\tҚизингиз келажакда она бўлади. Буни унутманг!\tКичкина қизалоқ беш кишига ҳаёт бахш этиб, ўлимдан қутқарди, аммо ўзи...\tСанкт-Петербург қонунчилик мажлиси раиси ўринбосари Павел Солтаннинг қизи ўз жонига қасд қилди\tХитойлик йўл қурувчилар тобутга солинган мўмиёга дуч келишди\tОтправить


Хуршид Даврон Нуруллo Отахоновнинг "Бу кунлар" романи ҳақида фикр билдирди - BBC News O'zbek\nХуршид Даврон Нуруллo Отахоновнинг "Бу кунлар" романи ҳақида фикр билдирди\nСурат манбаси, vatandosh\nХуршид Даврон Нурулло Отахонов оқланишига чақирмоқда.\nЎзбекистон халқ шоири ва тарихчи Хуршид Даврон бир ой аввал Тошкент аэропортида ҳибсга олинган ёзувчи Нуруллоҳ Муҳаммад Рауфхон (Нурулло Отахонов) қаламига мансуб "Бу кунлар" китоби ҳақида ўз фикрини билдирди.\nХуршид Даврон ўз Фейсбук саҳифасида ёзишича, "махсус ташкилотлар, хусусан мамлакат матбуот агентлиги" томонидан "Бу кунлар" асаридан айб топиш иши шиддатли тарзда давом этмоқда.\nУнга кўра, Нурилла Отахоновни ҳимоя қилиш ишини унинг тарафдорлари "то оқлов ҳукми бўлмагунча давом эттириши" керак.\n"Бу кунлар" китобининг экспертизасида қатнашаётган мутахассисларга қаратилган мурожаат қилар экан, Хуршид Даврон "бу асардан асосий мақсад танқид эмас. Мақсад - халқимиз, ватанимиз, давлатимиз қайғусидир", - деб ёзади.\nНурилла Отахоновга Ўзбекистон Республикаси конституцион тузумига тажовуз қилиш бўйича жиноий иш очилган. У Тоштурмада бир неча кун ушлаб турилиши ортидан озод қилинган бўлса-да, тергов давом этаётгани айтилади.\nХуршид Давроннинг ёзишича, ҳар бир ижодкор давлат сиёсатини муҳокама қилишга ҳақлидир.\n"Энг аввало, таъкидлашим лозимки, ёзувчи асарини "роман" деб атаган. Адабиёт одами сифатида айтсам, бу асар ҳужжатли-публицистик йўналишда ёзилган, жанр талабидан келиб чиқиб, бадиий усуллар билан бойитилган, ҳужжатларга ҳам анча эркин-ижодий ёндашилган.\nЁзувчи бу асарни бир сиёсатчи сифатида эмас, бир зиёли, бир адабиётчи сифатида ёзганинни асло унутмаслик керак. Зеро, адабиёт ҳаётнинг турли соҳаларини қамраб олганидек, эркин жамиятда яшаётган ҳар қандай ижодкор давлат сиёсати ҳақида ҳам ёзишга ҳақли эканиниям унутмайлик. Демак, "Бу кунлар"га баҳо беришда мен диққатни қаратган айни шу жиҳатларни алоҳида ҳисобга олиш лозим бўлади.\nАсар қаҳрамонлари реал шахслардир, воқеалар ҳам теварак-атрофимизда бўлиб турган, ҳаммамиз ичида яшаб келаётган ҳаётдан олинган", - деб ёзади Хуршид Даврон ўз Фейсбук мурожаатида.\nЎзбекистон Вазирлар Маҳкамаси ҳузуридаги Дин ишлари бўйича қўмита "Бу кунлар" таркибида экстремистик ғоялар бор дея хулоса қилган.\nАммо, Хуршид Давронга кўра, асарда муаллиф фақат давлатни эмас, балки диндорларни ҳам танқид қилади.\n"Асарнинг икки бобида диққат диний ҳаётга қаратилган. Зеро, муаллиф узоқ муддат айнан диний соҳа ичида бўлган, шу соҳада катта ўрин тутган матбуот ва ноширлик соҳасида фаолият юритган. Муаллиф яқин кечмишимизда динга муносабатдаги айрим ҳаддан ошишларни танқид қилар экан, бунинг сабабини кўрсатишда фақат давлатни айбламайди, балки диндорларнинг ўзлари ҳам шундай кескин сиёсат юритилишига сабабчи бўлганларини таъкидлайди", - деб ёзади адиб.\n"Нуруллоҳ Муҳаммад Рауфхоннинг "Бу кунлар" асарининг экспертизаси билан шуғуллаётган мутахассислар асар ҳақида ҳукм чиқаришдан олдин, бу китоб орқасида бир ижодкор ва унинг тақдири турганини асло унутмасинлар", - дея хулоса қилади Хуршид Даврон.


“Ипотека-банк“ филиали собиқ бўлим бошлиғи тадбиркорга ажратилган 350 млн. сўм кредитни ўзлаштириб юборгани аниқланди - Халқ сўзи\n11:36 26 Сентябр 2019 Жамият\n“O-N” МЧЖ раҳбарининг мурожаатига асосан “Ипотека-банк” АТИБ Сурхондарё филиалида ўтказилган текширишда, банк ва жамият ўртасида тузилган кредит шартномасига асосан, жамиятга балиқчиликни ривожлантириш мақсадида сунъий сув ҳавзаси барпо этиш ва балиқ чавоқлари ҳамда омихта ем сотиб олиш учун 3 йил муддатга йиллик 16 фоиз билан 1 млрд. сўм кредит ажратилган.\nБанк филиалининг Қишлоқ хўжалиги субъектларига хизмат кўрсатиш бўлими собиқ бошлиғи К.Ибрагимов мансаб мавқеини суиистеъмол қилиб, “O-N” МЧЖга ажратилган 410 млн. сўмлик кредит маблағининг сўндирилмаганлигини била туриб, филиал бошқарувчисининг номидан нотариал идорага жамият томонидан 410 млн. сўмлик кредит маблағлари муддатидан олдин қайтарилганлигини тўғрисида хат бериб, банд солинган мулкни қонунга хилоф равишда тасарруф этиб, “O-N” МЧЖга ажратилган 350 млн. сўм кредитни ўзлаштириб, жамият манфаатига жуда кўп миқдорда моддий зарар етказганлиги аниқланган. Бу ҳақда Бош прокуратура матбуот хизмати хабар берди.


14 июнь куни Ўзбекистонда 114та янги зарарланиш ҳолати тасдиқланди (жами 5080 ҳолат) ва 69 нафар бемор соғайди. Шу вақтгача 3943 беморга жавоб берилган, 19 киши вафот этган, шифохоналарда 1118 нафар бемор даволанмоқда.\nБугун 7 ҳудудда - Тошкент шаҳри, Бухоро, Сурхондарё, Самарқанд, Сирдарё, Андижон ва Тошкент вилоятларида янги ҳолатлар қайд этилди. ССВ матбуот хизмати раҳбари Фурқат Санаев телеграмдаги каналида беморлар қайд этилиши ва соғайиши бўйича кўрсаткичлар жадвалини келтирди.\nБугунги 114 ҳолатдан 81таси карантин муассасаларида, 27таси аҳоли орасида аниқланган, халқаро юк ташувчи автомашина ҳайдовчилари бўлган 6 кишига ҳам вирусдан зарарланиш ташхиси қўйилган.\nАҳоли орасида (+27)\nАҳоли орасида энг кўп ҳолат Тошкент шаҳрида қайд этилди - 10 киши.\nБугун Сурхондарё вилоятига коронавирус қайтди - аҳоли орасида 9та ҳолат аниқланди. Вилоятда кенг қамровли дезинфекция ишлари бошланган.\nВилоят 20 май куни коронавирусдан холи ҳудудга айланганди. Вилоятнинг туман ва шаҳарларининг «қизил», «сариқ» ва «яшил» ҳудудлари рўйхати янгиланди: Эндиликда Термиз шаҳри, Бойсун, Музработ, Термиз ва Шўрчи туманлари «қизил» ҳудудлар, Сариосиё тумани «сариқ» ҳудуд ҳисобланади. Ангор, Бандихон, Денов, Жарқўрғон, Қизириқ, Қумқўрғон, Олтинсой, Узун ва Шеробод туманлари ҳозирча «яшил» ҳудудлигича қолган.\nТошкент вилоятида эса аҳоли орасида жами 5та янги ҳолат қайд этилган.\nШунингдек, Бухоро вилоятида аҳоли орасида 2 кишига, Сирдарё вилоятида 1 кишига коронавирус ташхиси қўйилган.\nХориждан келгач Тошкент вилоятидаги Ўртасарой карантин марказига жойлаштирилган фуқаролар орасида 67 ҳолат аниқланди.\nТошкент вилоятида коронавирусга чалинганлар билан мулоқотда бўлиб карантинга олинган 10 кишида вирус чиққан.\nШунингдек, Самарқанд (+2), Андижон (+1) ва Тошкент шаҳрида (+1) коронавирусга чалинганлар билан мулоқотда бўлган фуқаролар орасида янги ҳолатлар қайд этилган.\nТошкент вилоятида 5 нафар, Сирдарё вилоятида эса 1 нафар халқаро юк ташувчи автомашина ҳайдовчисида вирус аниқланган.\nБугун Тошкент шаҳрида 55, Бухоро вилоятида 10, Наманган вилоятида 4 нафар бемор соғайди ва шу вақтгача коронавирусдан тузалиб чиққанлар сони 3943 нафарга етди (77 фоиз).\nАйни пайтда тиббиёт муассасаларида даволанаётган 1118 нафар бемордан 12 нафари оғир, 2 нафари эса ўта оғир аҳволда.\nҲозирда мамлакатимизда уй карантинида 28 297 нафар, стационар карантинда эса 21 717 нафар фуқаро тиббий кузатувда бўлиб турибди.


Жомбой туманидаги 56-ихтисослашган давлат умумтаълим мактаби ўқитувчиси Гулшан Мусаеванинг Бош Қомусимизга бағишланган “Конституция – қомусимиз, фахримиз!” мавзусида ўтказилган очиқ дарсида ҳам айни шундай эзгу мақсад мужассам.\nМазкур очиқ дарсда Г.Мусаева Конституциямизнинг яратилиш тарихи, унга кейинги йилларда киритилган ўзгартириш ва қўшимчалар ҳақида ўқувчиларга маълумот берди. Асосий Қонунимизнинг мазмун-моҳияти, боб ва бўлимлари ноанъанавий тарзда, кўргазмали қуроллар, видео материаллар воситасида тушунтирилди. Шундан сўнг ўқувчилар гуруҳларга бўлинган ҳолда олган билимларини синовдан ўтказишди. Қонунбузарлик, унга тайинланган жазо, инсон ҳуқуқ ва манфаатларининг поймол бўлишига йўл қўймасликка оид саҳна кўринишлари ташкил этилди.\nЖомбой туман халқ таълими бўлими\nОхирги ўзгариш вақти: 12/12/2019 06:42; Кўрилганлиги: 109\nМатериал манзили: http://samvxtb.uz/press/events/oquvchilar-ochiq-darsda-bosh-qomusimizni-organishdi\nЧоп этилган вақт: 28/02/2020 01:32


09.02.2021 23:20 0 3122\n«Coca-cola Ichimligi Uzbekiston, Ltd» МЧЖ устав капиталидаги давлат улушини сотиш жараёнининг биринчи босқичи якунланди, дея хабар бермоқда Давлат активларини бошқариш агентлиги ахборот хизмати.\nҚайд этилишича, давлат улушини сотиб олиш бўйича агентликка ва молиявий маслаҳатчига Осиё, Европа, Америка ва Африка қитъалари мамлакатларидан бир қанча талабгорларнинг таклифлари келиб тушди.\nТалабгорлардан келиб тушган барча таклифлар компаниянинг иккинчи мулкдори билан келишилган ҳолда кўриб чиқилди ҳамда сотиш учун белгиланган мезонларга мос келган талабгорлар аниқланди ҳамда кейинги босқичга ўтказилди.\nМазкур босқичда талабгорлар билан «Ошкор этмаслик тўғрисидаги тегишли битимлар» имзоланади. Компания тўғрисидаги қўшимча маълумотлар, жумладан ахборот меморандуми, компаниянинг молиявий ҳисоботлари, бизнес-режаси, юридик, молиявий ва солиқ жиҳатдан ўрганиш ҳисоботлари уларга тақдим этилади.


Ахсикент буюк аждодларимизнинг юксак ақл-заковати, маданиятининг ифодаси рамзи сифатида наманганликларга ғурур-ифтихор бағишлайди. Бу вилоят ҳокимининг жорий йилнинг 10 июнида қабул қилган “Тўрақўрғон туманида тарихий “Ахсикент” археологик ёдгорлик мажмуасини ташкил қилиш, ҳудудни ободонлаштириш ва унинг тарихини ўрганиш учун очиқ осмон остида музей қуриш тўғрисида” ги қарорида ўз ифодасини топди.\nЎрганилишини кутиб ётган бу нодир ёдгорлик бебаҳо маънавий хазина манбаидир. Уни ўрганиш ва тадқиқот натижаларини янги-янги илмий рисолалар, монографиялар, мақолалар тариқасида ўзимизда ва чет элларда эълон қилишнинг фурсати аллақачон келган. Бу ерда “Очиқ осмон остидаги музей” ташкил этиш, ёдгорлик атрофини ободонлаштириш, миллий анъаналар, замонавий талабларни ҳисобга олган ҳолда кўтарилган деворлар билан ўраш, музей биносини ҳам қадим меъморчилик анъаналари асосида қайта қуриш ва жиҳозлаш, сайёҳлар учун барча қулайликларга эга бўлган замонавий дам олиш мажмуаси (комплекси) барпо этиш бугунги куннинг долзарб вазифаси бўлиб турибди.\nАгар «Очиқ осмон остидаги музей» бир мунча вақт талаб қиладиган –истиқболдаги мақсад бўлса, Ахсикентнинг ёпиқ бинодаги музейини қайта шакллантириш, бойитиш шу кунги вазифамиздир. Ёдгорликни археологик нуқтаи назардан тадқиқ қилиш асносида у ердан топилган нодир буюмлар, миллий ҳунармандчилик санъати намуналарини бўлажак музейда намойиш этиш, албатта бу ерга келувчи сайёҳлар оқимини кучайтиради. Негаки, айнан шу маскан бўлғуси туристик мажмуанинг жони, юраги бўлмоғи керак. Ташриф буюрган меҳмонлар юртимиз тарихи ва маданияти ҳақида айнан шу ерда тўла тасаввурга эга бўладилар. Музей залларидан кўҳна Ахсикент ва Темурийлар томонидан тикланган янги Ахсидан топилган ноёб ашёлар, бу шаҳарларда туғилган ёки қайси бир йўсинда уларга мансублиги бўлган машҳур сиймоларнинг ҳаёти, илмий-ижодий ва ё сиёсий-ижтимоий фаолиятига оид топилмалар ёки уларнинг фототасвирлари жой олмоғи зарур. Айнан шундай ашёлар, осори атиқалар Париж, Санкт-Питербург, Тошкент, Самарқанд ва бошқа шаҳарлардаги музейларда сақланади, деган маълумотлар мавжуд. Иложи борича, уларнинг ҳаммасини тасвирга туширилиши ва бўлғуси музейга қўйилиши керак. Бундан ташқари, муаззам ёдгорлик теварагида жойлашган қишлоқлардаги аҳоли қўлида ҳам ўрганса, кўпчиликка намойиш этса арзийдиган анча-мунча ашёлар бор.\nМузейда амалга ошириладиган безаш (дизайн) ишлари энг моҳир мутахассислар томонидан, юксак замонавий талабларга жавоб берадиган даражада бажарилмоғи лозим. Негаки, муайян халқнинг тарихи, маънавияти, санъати, яшаш тарзи, этнографияси билан яқиндан танишишда музейларнинг аҳамияти беқиёсдир. “Ахсикент музейи” зиёратчилар ўртасида халқнинг бой маданияти, тарихи, санъати тўғрисида кенг маълумот бера оладиган, ёш авлоднинг тарбияси, дунёқараши, эстетик дидини шаклланишида муҳим рол ўйнаши мумкин бўлган маънавий- маърифий тарғибот марказига айланиши жуда-жуда муҳим.\nЯна бир гапни айтиб ўтиш лозим. Музей халқнинг маданий меросини коллекциялаш, сақлаш ва асраш мажбуриятига эга. Шунинг учун ҳам, бўлғуси дорул-осорда намойиш қилинадиган ашёлар малакали мутахассислар томонидан соҳалар, даврлар бўйича турларга бўлиниши ва сайёҳларга ана шу тартибда тақдим этилиши керак. Ёдгорлик намуналарини тақдимотга тайёрлашга ижодий тарзда, замонавий технологияларни қўллаган ҳолда ёндошиш яхши натижалар беради. Авваламбор халқ томонидан яратилган моддий бойликлар ва инсон маънавияти билан боғлиқ қадриятлар тарғиб қилиниши керак. Шунингдек, ҳар қандай халқнинг маънавий мероси, бойлигини рассомлар, меъморлар, ёзувчилар, шоирлар, санъаткорлар, олимлар томонидан яратилган илмий-ижодий асарлар ҳам ташкил этади. Мазкур маданий-маърифий даргоҳдан ижод ва илм аҳлининг ватанимиз, вилоятимиз, хусусан Ахсикент тарихи билан боғлиқ асарлари ҳам жой олмоғи даркор.\n«Очиқ осмон остидаги музей» ташкил этиш эса кўҳна Ахсикент ва янги Ахсини ўрганиш бўйича кенг кўламдаги қазиш ишларининг бошланиши билан боғлиқдир. Шунда вайроналар остида ётган турли-турли иморатлар, иншоотлар очилади ва уларнинг зарур ўринларини реставрация ва консервация қилинган ҳолда аҳли жаҳонга намойиш этмоқ мумкин бўлади. Бу ҳаммамизнинг асосий эзгу ниятимиздир. Бунинг учун эса “Ахсикент” жамғармаси ташкил этилиши фойдадан ҳоли бўлмайди.\nвилоят ўлкани ўрганиш музейи директорининг ўринбосари.\nМанба:"Дунё ва давр", 2016 йил 15 май,\nочиқ ости осмон музейи Ахсикент


11:54 / 21.08.2019\nСамарқанд вилоят ҳокими Эркинжон Турдимов Самарқанд шаҳридаги Қорасув массивида қурилган уйлар масаласида аҳоли билан учрашув ўтказди. Учрашувда маълум бўлишича, Қорасувда 2018 йил қурилган 1 344 та уйнинг 335 таси аслида уйга муҳтожлиги бўлмаганларга сотилган.\nТурдимов уйлар чиндан эҳтиёжи борларга берилиши кераклигини айтиб, «Agromir Buildings» қурилиш корхонаси ҳамда бошқа масъулларга уйларни уларга эҳтиёжи бўлганларга бериш бўйича кўрсатма берди. Вилоят ҳокими топшириғи билан тузилган ишчи гуруҳ янги рўйхатни шакллантираётгани айтилди.\n«Кўплаб уйлар унга эҳтиёжи бўлмаганларга берилган. Биз уларни судга бериб уйларни бўшатамиз ва ишчи гуруҳ шакллантирган рўйхатдаги чиндан эҳтиёжмандларга берамиз. Давлат дастури асосида қурилган уйларни тақсимлашда Самарқанд шаҳар ҳокимияти томонидан қинғирликларга йўл қўйилган ва мен бу учун яна бир марта узр сўрашга тайёрман», — деб Турдимовнинг сўзларини келтирмоқда Kun.uz мухбири.\n«Битта уй олишга учта кафил нега керак?» – Турдимов Қорасувдаги уйлар бўйича йиғилиш ўтказди


Янги тузилма аъзолари сайлов кампаниясида фаоллик кўрсатмоқда / ADOLAT ижтимоий-сиесий газетаси\nБухоро вилоятида партиямизнинг етакчи ва фаоллари жойларда электорат манфаатини самарали ҳимоя қилишга қаратилган ҳаётий таклифларни илгари суриш, уларни амалга оширишда самарали фаолият кўрсатмоқда. Бунда, албатта, бошланғич партия ташкилотлари фаолияти ҳал қилувчи ўрин тутади. Бу эса партиянинг қуйи бўғинлари сафини янги тузилмалар ҳисобига кенгайиб боришини тақозо этади.\nЯқинда вилоятимизда Ўзбекистон “Адолат” СДП бошланғич партия ташкилотлари сони яна биттага ошди. Бухоро шаҳридаги “Чорбахоса” маҳалласида истиқомат қилаётган сафдошларимиз ташаббуси билан ташкил этилган янги БПТ сиёсий фаолиятга киришди. Янги бошланғич партия ташкилотига 48-мактабгача таълим муассасаси раҳбари Холида Муродова раис этиб сайланди.\nБПТ таркибида янги аъзоларнинг сиёсий билимларини мустаҳкамлаш, ҳуқуқий маданиятини ривожлантириш, сайлов кампанияси жараёнида БПТ олдида турган вазифаларни муваффақиятли уддалашга сафарбар этиш мақсадида ташкил этилган илк сиёсий ўқув ижобий самара бермоқда.\n— Сайлов жараёнлари биздан жиддий масъулият билан ишлашни талаб этади, — дейди БПТ раиси Х.Муродова. — Ҳозирда бошланғич партия ташкилотимиз мамлакат Президентлигига Ўзбекистон “Адолат” СДПдан кўрсатилган номзод Н.Умаров ва унинг дастурини тарғиб этишга доир зарур ҳужжатлар, қўлланмалар, тарқатма материаллар билан таъминланган. Туман партия ташкилоти, маҳаллий Кенгаш депутатлари билан яқин алоқада, партиянинг ушбу ҳудуддаги таянч тузилмаси сифатида иш олиб бораяпмиз. Сайловчиларнинг партиямиз номзодига хайрихоҳлигини кучайтириш кундалик долзарб вазифамизга айланган.\n— БПТнинг энг ёш аъзоси бўлсам-да, ўтказилаётган ҳар бир тадбирда фаол қатнашаяпман, —дейди Маржона Фатиллоева. — Айни пайтда тарғибот тадбирлари туфайли сайлаш ва сайланиш ҳуқуқининг моҳиятидан тортиб, Президент сайлови жараёнлари қандай ташкил этилиши бўйича назарий маълумотларга эга бўлдик. Ушбу муҳим сиёсий тадбирнинг илк бор бевосита иштирокчиси бўлиш мен ва мен каби тенгдошларимга катта масъулият юклашини яхши англаб турибмиз. Бошланғич партия ташкилоти билан Бухоро шаҳар кенгаши ҳамжиҳатликда ўтказган “Сайлов ва биз”, “Сайлов ва фуқаро” каби мавзудаги тадбирлар орқали сайлов қонунчилиги, ишончли вакил, унинг ҳуқуқлари, сайлов кампаниясини олиб бориш тартиби, юртимизда сайлов жараёни халқаро меъёрларга тўла мос келиши каби муҳим тушунчаларга эга бўлиб, ўз сиёсий-ҳуқуқий билимларимизни мустаҳкамлаб бораяпмиз.\nБПТ аъзоларининг таъкидлашича, маҳалладаги бошланғич партия ташкилоти аъзолари Президент сайлови бўйича сайлов кампаниясида фаоллик кўрсатиб, тарғибот тадбирларида партия номзоди дастурининг айнан ўз маҳалласидаги ижтимоий ҳаёт билан боғлиқ жиҳатларига алоҳида эътибор қаратиб, фуқароларга аниқ таҳлиллар асосида тушунчалар беришаяпти.


Тожикистон: Президент Раҳмоннинг жиянлари мамлакат соғлиқни сақлаш вазирини дўппослади\n24 октябр 2021, Тошкент вақти: 06:04\nТожикистон соғлиқни сақлаш вазири Жамолиддин Абдуллозода.\nТожикистон президенти Имомали Раҳмоннинг уч жияни врачлар ва мулозимларни, жумладан соғлиқни сақлаш вазирини шафқатсизларча дўппослади. Озодликнинг тожик хизмати манбаларига кўра, воқеа 20 июль куни кечқурун, Тожикистон раҳбарининг туғишган синглиси Қурбонбиби Раҳмонова COVID-19 дан вафот этганидан кейиноқ юз берган.\nДўппослаш натижасида Тожикистон соғлиқни сақлаш ва аҳолини ижтимоий ҳимоялаш вазири Жамолиддин Абдуллозода ҳамда президент ижроия аппарати ҳузуридаги Тиббий марказ раҳбари Холмаҳмад Раҳимзода жиддий жароҳат олган, дея қайд этишди ИИВ ва ССВдаги исмини очиқламасликни сўраган манбалар.\nРасмийлар Соғлиқни сақлаш вазирлиги раҳбарининг калтакланиши ҳақидаги маълумот бўйича изоҳ бергани йўқ.\nТожикистон президенти Имомали Раҳмоннинг туғишган синглиси — 64 ёшли Қурбонбиби Раҳмонова 20 июль куни қазо қилди. Хабар қилинишича, у коронавирус билан касалланиб, Тожикистон президентининг ижроия аппарати ҳузуридаги Тиббий марказга ётқизилган.\nМанбаларга кўра, Тожикистон раҳбарининг туғишган синглисини даволаш учун Германия, Россия ва Ўзбекистондан тажрибали мутахассислар чақирилган.\nОзодлик манбаларининг маълум қилишича, президент синглисининг ўлимидан икки соат олдин хорижлик мутахассислар тожикистонлик врачларнинг беморни даволаш усулини нотўғри, деб топишган. “Бу хулосани эшитиб, Қурбонбиби Раҳмонованинг ўғиллари Фахриддин, Фаррух ва Зиёдали Сафаровлар қаттиқ ғазабланишди ва оналари вафот этиши билан шифокорларга ва ўша ердаги тиббиёт соҳаси мулозимларига ташланишди. Уларни президентнинг ўғли Рустам Имомалигина тинчлантира олди”, дея ҳикоя қилади манба.\nДўппосланганлар орасида энг кўп соғлиқни сақлаш вазири Жамолиддин Абдуллозода жабрлангани айтилмоқда: у жағидан қаттиқ зарба еган, президент ижроия аппарати ҳузуридаги Тиббий марказ директори Холмаҳмад Раҳимзода эса бошидан шикастланган, дея қўшимча қилди Озодлик манбаси. Бошқа врачлар енгил жароҳатланишган.\nСоғлиқни сақлаш вазири Жамолиддин Абдуллозода вазирликнинг матбуот анжуманида ва Қўшма Штатлар томонидан Тожикистонга 1.5 миллион доза Moderna вакцинаси топширилишига бағишланган маросимда иштирок этмади.\nССВ раҳбарининг ўринбосари Шодихон Жамшед 26 июль куни журналистлар билан учрашув чоғида вазир Абдуллозода чет элга хизмат сафарига кетганини айтди. Вазирнинг калтаклангани ҳақидаги саволга жавобан у аччиқланиб: “Қаердан оласизлар бунақа миш-мишларни?” деган.\nБу орада, манбаларимизга кўра, Тожикистон ИИВ ҳодиса юзасидан текширув бошлаган, аммо ҳозирча ҳеч ким қўлга олингани йўқ.\nҚурбонбиби Раҳмонова ўлимининг расмий сабаби маълум қилинмади. Президент Раҳмоннинг туғишган синглиси 21 июль куни Данғарада дафн этилди. Озодлик манбалари аввалроқ Қурбонбиби Раҳмонова коронавирусга чалингани ҳақида маълум қилишган.\nТожикистонда яна коронавирусга чалиниш ҳолатлари қайдга олинаётгани расман тасдиқланди\nХитой Тожикистонга 300 минг доза вакцина совға қилди


Табиий газ истеъмолида янги тизим: қулай, аниқ ва самарали\nСуҳбат 8 октябр 2020 96\nЖорий йил 24 сентябрь куни Президентимизнинг “Табиий газ назорати ва ҳисобининг автоматлаштирилган тизимини жорий этиш” лойиҳасини амалга оширишга доир қўшимча чора-тадбирлар тўғрисида”ги қарори қабул қилинди.\nМамлакатда табиий газ етказиб беришда замонавий ахборот-коммуникация технологияларидан фойдаланиш чора-тадбирлари давлатимиз раҳбарининг 2020 йил 18 июндаги “Табиий газ ва электр энергиясини сотиш механизмини такомиллаштириш бўйича қўшимча чора-тадбирлар тўғрисида”ги фармони билан бошлаб юборилган эди.\nБу борада кўзда тутилган чора-тадбирлар, жараённинг бориши ҳақида “Ҳудудгазтаъминот” акциядорлик жамияти бошқаруви раиси Баҳодир ЭШМУРОДОВ билан суҳбатлашдик.\n– Аввало, дунё миқёсида табиий газ захираларининг бугунги манзараси, уни истеъмолчига етказиб бериш тафсилотлари ҳақида маълумот берсангиз.\n– Жаҳон ҳамжамияти ёқилғи-энергетика захиралари чексиз эмас, деган хулосага келгани ҳеч кимга сир эмас. Мутахассислар фикрича, яқин кунларгача табиий газ ақл бовар қилмайдиган даражада ишлаб чиқарилган ва уни қазиб олиш жараёни ҳам унчалик оғир бўлмаган. Яъни қудуқларнинг чуқурлиги тахминан 1 000-1 500 метрни ташкил этган ва ресурслар табиий равишда олинган.\nҲозирги вақтда “зангори ёқилғи” конлари 4 000 метрдан кўпроқ чуқурликда жойлашган ва ишлаб чиқариш жараёни кўп ҳолларда механик ёки газ тортиб олувчи ускуналар ёрдамида амалга оширилади. Буларнинг барчаси экологияга ва таннархга таъсир этмай қолмайди. Газнинг нархи арзонлиги ҳамда энергия тежамкор технология ва ускуналарни қўлламасдан, ўйламай ёқиб юборилиши иқлим ўзгариши, шунингдек, атмосферага чиқаётган зарарли иссиқхона газлари миқдори кўпайишининг асосий сабабларидан бири бўлиб қолди.\nБугунги кунда дунё олимлари бу муаммога ечим топиш ҳақида қайғурмоқда. Ҳозирча энг мақбул йўллардан бири сифатида энергия манбаларидан оқилона фойдаланишга йўналтирилган янги технологияларни ишлаб чиқиш ва жорий этиш, деб топилмоқда. Бу жараён вақт ўтгани сайин такомиллаштирилиб, атмосферага тарқалаётган чиқиндилар камайишига эришилмоқда. Сарф-харажатларни аниқлашнинг асосий кўрсаткичи эса энергия назоратида ишончли ҳисоб юритилишига боғлиқ. Тежамкорликка эришиш ҳамда йўқотишларни камайтириш йўлидаги биринчи қадам аниқлик даражаси юқори бўлган ҳисоблаш воситаларини жорий этиш эканини энергия етказиб берувчилар ва истеъмолчилар англаб етган. Бундан ташқари, инновацион технологиялар асрида ушбу ҳисоб тизимини автоном ва реал вақт режимида масофадан бошқариш имконияти мавжуд.\nХалқаро амалиётда ўлчаш, маълумотларни йиғиш ва қайта ишлаш босқичида инсон омили ва унинг иштирокини минималлаштирадиган тизимларни жорий этиш бўйича бой тажриба ҳам шаклланган.\n– Ўзбекистонда табиий газ етказиб бериш тизими узоқ йиллар модернизация қилинмагани ҳақида кўп гапиряпмиз. Бугун вазият қандай?\n– Бу тармоқлар тузилмаси узоқ йиллар модернизация қилинмагани ҳам бор гап. Шу боис, тармоқда йўқотишлар кўп эди. Демак, ҳисоб-китобни автоматлаштиришни ҳаётнинг ўзи тақозо этмоқда. Мақсадимиз – ишлаб чиқарувчи ва истеъмолчи ўртасида, яъни газ қувурлари ҳамда газ тақсимлаш тармоқлари, истеъмол қилиш жараёнларининг ҳар бирини қамраб олувчи яхлит онлайн тизим яратиш.\nБугун Ўзбекистонда газ етказиб беришнинг янги тизими жорий этилмоқда. Тўғри, бу борада мамлакатда ўтган 10 йилда бир неча уринишлар қилинган бўлса-да, лекин аниқ тизим яратилмади. Бундан эса таъминотчи ҳам, аҳоли ҳам бирдек азият чекди. Бугун биз бошлаган иш табиий газни назорат қилишнинг автоматлаштирилган ҳисобга олиш тизими (АСКУГ) деб номланади ва online тартибда ишлайди.\n– Янги тизимни жорий этишнинг молиявий, техник ва ижтимоий жиҳатлари ҳақида ҳам тўхталсангиз. У қандай амалга оширилади?\n– Газни бошқаришнинг реал вақт режимида ишлайдиган автоматлаштирилган ҳисобга олиш тизими, аввало, табиий газнинг тўлиқ, аниқ ва ишончли ҳисобга олинишини таъминлаш, шунингдек, таъминотдаги йўқотишларни камайтириш, истеъмолчиларнинг тўлов маданиятини оширишга хизмат қилади.\nЎзбекистонда АСКУГ тизимини жорий этиш 5 босқичдан иборат бўлиб, улардан учтаси газотранспорт тизимига аввалроқ татбиқ этилган. Бунинг натижасида табиий газни ташиш ва етказиш назорати таъминланди. Айни дамда “Ҳудудгазтаъминот” АЖ улгуржи истеъмолчилари (юридик шахслар) ва аҳолини қамраб олувчи тўртинчи ва бешинчи босқичга чиқмоқда. Лойиҳанинг амалга оширилиши натижасида 3,5 миллиондан ортиқ “ақлли” газ ҳисоблагич ўрнатиш режалаштирилган.\nУмуман, АСКУГ тизимини жорий этиш вақт ва замон талаби эди. Бунга сабаб хўжалик секторида бугунги кунда газ истеъмолчиларининг ўртача 70 фоизида газ ҳисоблагичлар ўрнатилганидир. Уларнинг аксарияти 10 йилдан ортиқ вақт давомида ишлатилгани, маънан ва жисмонан эскиргани сабабли ҳисоблашдаги хатоликлар рухсат этилган кўрсатгичлардан ошиб кетади. Бундан ташқари, айрим турдаги ҳисоблаш ускуналари эскирган бўлиб, уларга техник хизмат кўрсатиш ҳам ўз-ўзидан тўхтатилган.\nИстеъмолчилар тез-тез дуч келадиган яна бир муаммо кўрсаткичлардаги номувофиқлик бўлиб, ҳисоблагичда бошқа рақамлар, биллинг тизимида эса умуман бошқа кўрсаткич туради. Оқибатда эса истеъмолчилар норозилик билдириб, турли текширув жараёнлари ва олдинги тўлов квитанцияларини йиғиш, тегишли ташкилотларга бетиним қатнаш ҳамда соатлаб навбат кутишга тўғри келарди.\nАлбатта, АСКУГ тизимини жорий этиш зарурати, энг аввало, мамлакатда газ истеъмоли ва ҳисобга олишни назорат қилувчи замонавий маълумотларни йиғиш бошқарув тизимининг йўқлигидан келиб чиқмоқда. Шу сабабли газ таъминотчиси ва энергия мажмуининг яна бир қатор тузилмалари юзлаб миллиард сўмларни йўқотмоқда. Бундан ташқари, аҳоли орасида истеъмол қилинган табиий газ учун дебитор қарздорлар сони ҳам кўпайиб кетган.\nАмалдаги тартибга мувофиқ, истеъмол қилинган “зангори ёқилғи” учун тўлов ҳар ойнинг ўнинчи кунигача белгиланган. Аммо амалиёт аслида ҳаммаси бошқача эканини, истеъмол қилинган ёқилғи учун ҳаддан зиёд катта қарзлар вужудга келаётганини кўрсатмоқда.\nАСКУГ тизимини мамлакатимизда жорий этиш билан боғлиқ ишлар “Ҳудудгазтаъминот” АЖ зиммасига юклатилган. Бу жараённи, яъни газ ҳисоблагичларни ўрнатиш, маълумотларни йиғиш, қайта ишлаш ва узатиш, алоқа линияларини ётқизиш, керакли телекоммуникация мосламаларини ўрнатиш ишларини 2021 йил охирига қадар якунлашимиз керак. Таъкидлаш керакки, “ақлли” ҳисоблагичлар “Ҳудудгазтаъминот” АЖ ҳисобидан бепул ўрнатилади. Бу борада Президентимиз аниқ топшириқлар берди ва уларни сифатли бажариш мақсадида барча туман ҳамда шаҳарлар “қизил”, “сариқ”, “яшил” ҳудудларга ажратилган.\n“Қизил” ҳудудга 22 туман ва шаҳар кирган бўлиб, уларнинг 3 тасида газ ҳисоблагич ускуналарини ўрнатиш ишлари якунига етмоқда. Натижада 30-35 фоиз газни йўқотиш ёки ўғирлаш ҳолатларига чек қўйишга, истеъмолчилардан тўловларнинг ўз вақтида тушишига ва сифатли хизмат кўрсатишга эришдик.\n“Сариқ” ҳудудга 131 туман ва шаҳар киритилган бўлиб, бу ҳудудларда ҳам замонавий ҳисоблагичларни ўрнатиш орқали мавжуд муаммоларни бартараф этамиз.\nБиринчи навбатда, табиий газ истеъмоли ва қарздорлик юқори бўлган “қизил” ҳудудлар қамраб олинади. 4 000 дан зиёд йирик истеъмолчи, газ қуйиш шохобчалари ва ишлаб чиқариш корхоналари, 850 та иссиқхона ҳам автоматлаштирилган тизимга уланади.\nБу билан газ таъминоти соҳасида жуда муҳим ўзгаришлар кузатилади. Биринчидан, айланма маблағлар танқислиги сабаб модернизация қилинмаётган тармоқларга кўпроқ маблағ ажратиш имконияти яратилади. Иккинчидан, адолатли тизим жорий этилади. Бунда газ ҳақини тўлаган ҳам, тўламаган ҳам хизматдан ҳозиргидек бирдек фойдаланмайди, фақат тўловни амалга оширган истеъмолчига табиий газ етказиб берилади.\nАлбатта, газ истеъмолида юқори аниқликка ҳам эришамиз. Мисол учун, Тошкент тумани Боғбон маҳалласини оладиган бўлсак, ҳар бир хонадонга алоҳида газ ҳисоблагич ва газ мослагич регуляторлар ўрнатдик. Бу ҳудудда 2019 йилнинг 6 ойида сарфланган газ ҳажмини 2020 йил 6 ойи билан солиштирганимизда 33,7 фоиз тафовутни аниқлашга эришдик. Шундай ҳолатлар ҳам кўп бўлганки, дейлик фойдаланилган 100 куб газдан 33 фоизи кимга кетгани аниқланмаган. Янги тизим билан бу каби ҳолатларнинг олди олинади.\nТизимнинг яна бир афзаллиги уни аҳоли мобил телефони орқали назорат қилиши мумкинлигида кўзда ташланади. Яъни истеъмолчи қанча газ сарфлаётгани, қанча пул тўлаётганини кўриб туради. Албатта, тўловларни мобил телефон орқали амалга оширса ҳам бўлади. Олдинги ҳисоблагичлар ҳар 4 йилда давлат кўригидан ўтказилар ва бу истеъмолчилар учун ортиқча харажат, ортиқча ташвиш эди. Янги ҳисоблагичлар 10 йилда 1 марта давлат кўригидан ўтказилади ва бу жараён таъминотчи томонидан бепул амалга оширилмоқда. Ушбу газ ҳисоблагичлар мазкур соҳадаги энг етакчи ҳисобланмиш Италиянинг “Pietro Fiorentini” компанияси томонидан яратилган “ақлли” (смарт) ҳисобга олиш воситаларининг энг янги авлоди бўлиб, ҳисобга олишда янги авлод технологиялари қўлланилади. Жумладан, Terranova дастурий таъминоти. Terranova томонидан тақдим этилган маълумотларни тўплаш ва ҳисоблагичларни бошқариш дастурий таъминоти орқали ҳар қандай ERP (Enterprise Resource Planning – корхона ресурсларини режалаштириш) тизимига маълумотларни тақдим этиш имкони яратилади. Натижалар тизимнинг тўла-тўкис ишлашини, икки томонлама алоқа ва 2G дан Narrowband IoT (NB-IoT) гача бўлган мукаммал узатиш қобилиятини намойиш этди. NB-IoT технологияси бир қатор илғор хусусиятларни тўлиқ ўзида мужассамлаштиради.\nБугунги кунда табиий газ истеъмолчиларига ўрнатилаётган газ ҳисоблагич “Pietro Fiorentini” компанияси мутахассислари билан ҳамкорликда Ўзбекистонда “Texnopark” МЧЖ томонидан ишлаб чиқарилмоқда. Шуни таъкидлаш лозимки, “Texnopark” МЧЖнинг таъсисчиси Тошкент шаҳри ҳокимлиги бўлиб, бу ўз навбатида, истеъмолчи олдида ишлаб чиқарувчи масъулиятини оширади.\n– Аҳолини суюлтирилган газ билан таъминлашдаги бугунги вазият ҳақида ҳам гаплашайлик. Бу борадаги мавжуд муаммолар ва уларни бартараф этиш юзасидан амалга оширилаётган ишлар ҳақида маълумот берсангиз.\n– Мамлакатимизда истеъмолчиларни суюлтирилган газ билан узлуксиз таъминлаш, газни етказиш тизимини автоматлаштиришга катта эътибор қаратилиб, хизмат кўрсатиш сифатини янада яхшилаш мақсадида “Ҳудудгазтаъминот” АЖ томонидан бир қанча ишлар амалга оширилмоқда. Мамлакат миқёсида 3,6 миллион истеъмолчига 4,5 миллион дона маиший газ баллони орқали суюлтирилган газ етказиб берилмоқда. Шу тариқа истеъмолчиларнинг газ баллонлар билан таъминланганлик даражаси 125 фоизга етказилган.\nЖамият томонидан соҳанинг ривожи учун қўшимча равишда 214 дона вагон-цистерна харид қилиш кўзда тутилган бўлиб, суюлтирилган газ ташиш ойлик ҳажмини 26,5 минг тоннага ошириш режалаштирилган. Бугунги кунда ўртача 37 тонна ҳажмга эга бўлган 15 та вагон-цистерна харид қилиниб, Навоий кон-металлургия комбинатидан 4 та вагон-цистерна балансга олинди.\nТашиш харажатларини қисқартириш мақсадида суюлтирилган газни Қорақалпоғистон Республикасига тўлиқ ҳамда водий, Самарқанд, Сурхондарё ва Хоразм вилоятларига умумий ҳажмнинг қарийб 30 фоиздан 50 фоизгача бўлган қисмини темир йўл орқали етказиш йўлга қўйилди.\nСуюлтирилган углеводород газини ойлик тарқатиш қуввати 98,5 минг тоннага етказиш, бунда 4,9 миллиондан ортиқ маиший газ баллонни тўлдириш қувватига эга бўлган 79 та газ тўлдириш иншооти (шу жумладан, тизимда 53 та)дан тўлиқ фойдаланишга эришилмоқда.\nҲудудларда 7 та газ тўлдириш иншооти фойдаланишга қабул қилинди, иншоотларга 57 та даража ўлчагич ўрнатилди, 680 погон метр темир йўл таъмирланди. Мазкур газ тўлдириш иншоотларининг қувватларини ошириш учун қўшимча 10 та сиғим, 35 дона колонка, 11 та насос, 15 та компрессор ўрнатилди. Натижада ойлик сақлаш миқдори 5,8 минг тоннага ва тарқатиш қувватлари 4,9 минг тоннага оширилди.\nТехнологик йўқотишлардаги сарф меъёрларини қайта кўриб чиқиш натижасида эса йўқотиш кўрсаткичи 1,8 фоиздан 1,3 фоизга камайтирилди. Мавжуд тезкор маълумотларга кўра, 2020 йилнинг 8 ойида технологик йўқотишлар сарфи 2,4 минг тоннадан зиёд камайишига эришилиб, 120 мингта хонадонга қўшимча маиший газ баллонларда суюлтирилган газ етказиб бериш имконияти яратилди. Газ тўлдириш иншоотларига 30 дона замонавий электрон автотарози ўрнатилиши натижасида қабул қилинган ва тарқатилаётган суюлтирилган газни автоматлаштирилган тизимга улаш орқали шаффофликка эришиш юзасидан ишлар олиб борилмоқда.\nШу билан бирга, Фарғона вилояти Олтиариқ тўлдириш иншооти ва Самарқанд газ тўлдириш станцияларида суюлтирилган газни ишлаб чиқарувчи корхоналардан қабул қилиб то истеъмолчиларга етиб боргунга қадар синов тариқасида замонавий электрон ускуналарни ўрнатиш орқали автоматлаштирилган тизим жорий этилмоқда.\n“Ҳудудгазтаъминот” АЖ ўз фаолиятининг барча жабҳаларини ривожлантириш ва шаффофлик тамойили асосида олиб боришга интилмоқда. Соҳадаги мавжуд камчиликларни яширмай, балки аҳоли билан ўзаро конструктив мулоқот орқали айнан оғриқли масалаларни аниқлаш ва уларни ҳал этиш, тизимга илғор инновацион технологияларни жалб этган ҳолда халқимизни қийнаётган тушунмовчилик ва муаммоларни бартараф этиш, таъминотчи томонидан кўрсатилаётган сервис хизматлари ва ходимларнинг иш самардорлигини янада ошириш бугунги кун талаби, қолаверса, “Ҳудудгазтаъминот” АЖнинг энг асосий мақсади ҳисобланади.\nУлуғбек Холбой суҳбатлашди


Покистонда қонли душанба\n17 май 2022, Тошкент вақти: 13:26\nПешовардаги портлаш жойида ҳозирда АҚШ мутахассислари ишламоқда.\n5 март куни толибон жангариларининг Пешовардаги АҚШ консуллиги биносига қилган ҳужуми оқибатида камида 8 киши нобуд бўлди, ўнлаб шахс тан жароҳати олди. Шу куни мамлакат шимол- ғарбидаги портлаш оқибатида камида 45 фуқаро нобуд бўлди.\nҚуролланган номаълум шахсларнинг Пешовардаги АҚШ консуллигига уюштирган ҳужуми ортидан тез тиббий ёрдам машиналари воқеа жойига ошиқдилар.\nДастлабки маълумотларга кўра, худкуш шахс ўзини консулликнинг асосий дарвозаси ёнида портлатиб юборган. Полициянинг билдиришича, ҳужум қилган шахслардан биронтаси ҳам консуллик ичкарисига кира олмаган.\nГувоҳларнинг билдиришича, отишма овозлари эшитилгач, АҚШ консуллиги ёнида кетма кет портлашлар содир этилган.\nҲозирча тасдиқланмаган хабарларга кўра, консуллик жойлашган бинога шикаст етказилган. Бугунги ҳужумларда АҚШ фуқаролари ёки консулликнинг маҳаллий ходимлари тан жароҳати олгани ёки олмагани ҳозирча аниқ эмас.\nПокистондаги Толибон ҳаракати консуллик биносига қилган ҳужум учун масъулиятни ўз зиммасига олди. Ўзини Азам Ториқ деб таништирган шахс бугунги ҳужумлар АҚШ ҳаво зарбаларига жавобан амалга оширилганини билдирди.\nПокистоннинг Афғонистон чегарасига яқин ҳудудларда учувчисиз бошқариладиган учкиқлар ёрдамида берилаётган ҳаво зарбалари ортида айнан АҚШ тургани айтилади. Бу каби ҳаво зарбаларида толибларнинг бир нечта етакчиси йўқ қилинди. Бироқ кўп сонли тинч аҳоли вакиллари ҳам ушбу зарбалар қурбонига айланди. Расмий Вашингтон Покистон ҳудудида берилаётган ҳаво зарбаларини шу кунгача изоҳламаган.\nАйни пайтда толиблар вакили бу каби ҳужумларнинг давом эттирилиши ҳусусида огоҳлантирди.\n- Америкаликлар бизнинг душманимиз, улар қаерда бўлмасин биз уларни нишонга оламиз, дея қўшимча қилди Азам Ториқ.\nШу куннинг ўзида Покистоннинг Пастки Дир туманида дунёвийлик тарафдори бўлган Амави миллий партияси вакилларининг катта йиғини чоғида худкуш шахс ўзини портлатиб юборди. Ушбу ҳужум оқибатида камида 40 киши нобуд бўлди, 100дан ортиқ киши тан жароҳати олди.\nПолициянинг билдиришича, худкуш шахс ўз баданига боғланган 10 кгга яқин портловчи моддасини ҳаракатга келтирган.\nБугунги портлашлар ортидан Исломободда парламент мажлиси чоғида чиқиш қилган мамлакат президенти Осиф Али Зардорий жангариларга қарши кураш оҳиригача олиб борилишини таъкидлади.\n-Сўнгги пайтда экстремизм ва жангарилик миллий хавфсизлигимизга бўлган энг катта таҳдидлардан бири бўлиб келмоқда. Мен сизларни ишонтирмоқчиманки, жангариларга қарши курашни оҳирига қадар олиб борамиз. Ҳаётимизни хавф-хатарга қўйишга тайёрмиз, бироқ мамлакатимизни жанггарилар қўлига топшириб қўйишга тайёр эмасмиз, деди Покистон президенти.


Конимехда фарзандини кўчага ташлаб кетган аёл ҳибсга олинди\n12:50 / 30.12.2015\nНавоий вилоятининг Конимех туманида одамлар кўчага, хашаклар устига ташлаб кетилган янги туғилган гўдакни топиб олишди. Бу ҳақда “Постда” газетаси ёзмоқда.\n“Чақалоқ ва ундаги кийимлар унинг бундан бир неча кун олдин туғилганини ҳамда туғуруқхонада йўргакланганини англатиб турарди, - дейди туман ИИБ тергов гуруҳи катта терговчиси катта лейтенант Бобур Ражабов. – Шу сабабли дастлабки суриштирувни воқеа содир бўлган куни туман туғуруқхонасидан кимларга уйига кетишга рухсат берилганини аниқлашдан бошладик”.\nАниқланишича, ўша куни туғуруқхонадан Жақсигул исмли аёл чиқарилган. У Қозоғистон фуқаролигини қабул қилганига қарамай, отасининг уйида яшаб келаётгани маълум бўлган. ИИБ ходимлари унинг уйига бориб, суриштирганларида, аёл барини тан олган.\nМаълум бўлишича, Жақсигул Серик исмли йигитга турмушга чиқиб, Қозоғистонга кўчиб кетган. Лекин бир муддатдан сўнг ажрашиб, яна ўз уйига қайтиб келган. Ўша пайтда у иккинчи фарзандига ҳомиладор бўлган. Бу орада унинг оғир касал бўлган онаси вафот этган. Кўзи ёриган аёл икки фарзандини қандай боқиши ва ўзи қандай ҳаёт кечиришини била олмай, гўдакни кўчага ташлаб кетишга қарор қилган.\nЖақсигул терговда “чақалоғимни ўлдириш мақсадим йўқ эди, уни бирор киши топиб олишига умид қилгандим”, деб таъкидлади.


Дунё монархия тузумига берилган кучли зарба. Франция қироли Людовик ХVI нинг инқилобчилар томонидан қатл этилиши - Daryo\n18:28, 21.01.2022 32117\n1789 йил бошланган Буюк француз инқилоби дунё сиёсий қиёфасини ўзгартириб юборган воқеа бўлди. Французлар инсоният тарихида янги даврни бошлаб беради. Хусусан, энг қадимги замонлардан бери шахси муқаддас ҳисобланувчи қиролнинг қатл қилиниши инқилобнинг бурилиш нуқтаси саналади. Қирол Людовик ХVI нинг қатли жаҳондаги мутлақ монархия тизимига қаттиқ ва кескин зарба берди.\n1789 йили Франция қироли Людовик XVI бир неча йиллик қурғоқчилик сабаб бўшаб қолган давлат хазинасини тўлдириш учун анъанавий парламент — Генерал штатларни чақиради. Уч тоифа вакиллари — руҳоний, дворян ва учинчи табақа (юқоридаги икки имтиёзли табақадан ташқари қолган барча ушбу табақага мансуб) иштирок этувчи ушбу орган илк бор 1302 йили қирол Филипп IV томонидан Папага қарши курашиш учун чақирилган ҳамда давлатнинг олий органи бўлиб келган. Людовик XVI Генерал штатлар кун тартибига хазинани тўлдириш учун янги солиқ жорий этиш таклифини қўяди.\nБироқ асосий солиқ тўловчи бўлмиш учинчи тоифа қиролнинг бу талабини бажаришдан бош тортади ва 17 июнь куни учинчи табақа вакиллари ташаббуси билан Генерал штатлар Таъсис Мажлисига айлантирилади. Таъсис Мажлиси қиролга парламент рухсатисиз янги солиқ жорий этишни тақиқлайди, давлат хазинаси эса парламент назоратига ўтади. Табиатан қаттиққўл бўлмаса-да, Людовик ХVI га парламентнинг бу қарорлари ёқмайди ва у Таъсис Мажлисни тарқатиб юборишга қарор қилади. Аммо Париж аҳолиси ва уларга қўшилган Миллий гвардия қиролга қарши кураш бошлайди.\nГенерал штатлар. 1789 йил\n14 июль куни инқилобнинг асосий воқеаси содир бўлади. Намойишчилар бир неча асрлардан буён Францияда монархия тузуми рамзи бўлиб келган, сиёсий маҳбуслар сақланувчи Бастилия қалъасини эгаллайди. Бастилия қулаганини эшитган Людовик XVI «Ҳа, бу ҳақиқий исён» дея хитоб қилади. Қиролнинг амалдори Ларошфуко Лианкур эса «Йўқ жаноби олийлари, бу — инқилоб» дея эътироз билдиради.\nҚиролнинг қамоққа олиниши\nФранцияда бу даврда қурғоқчилик сабаб кўплаб ҳудудларда очарчилик кузатилаётганди. 14—16 октябрь кунлари парижлик аёллар қирол оиласи қароргоҳи Версал саройи олдига нон сўраб йиғилади. Тез орада намойишчилар қиролдан янги ўзгаришлар(конституцион монархияга ўтиш, имтиёзларни бекор қилиш, Инсон ва фуқаро ҳуқуқлари декларациясини қабул қилиш)ни талаб қилади. Людовик хавфсизлик учун Парижга олиб кетилади ва Тюилри саройида уй қамоғида ушлаб турилади. Юз йиллар давомида француз қиролларининг саройи бўлиб келган машҳур Версал саройи эса оломон томонидан таланади.\nЎхшамаган қочиш режаси\n1790 йил қирол атрофидаги амалдорлар уни қочиб кетишга кўндиради. Режага кўра, қирол Париждан шарқда жойлашган Саар, Мёза ва Мозеле қўшинлари қўмондони, қирол оиласига содиқ маркиз де Буе ёнига — Монмеди қалъасига бориши керак эди. У ердан қиролнинг монархия тузуми обрўси катта бўлган Пруссияга ўтиб кетиши ёки ёрдам олиши кўзланган бўлиши мумкин.\n1791 йил 21 июнь куни тунда Людовик XVI ва қироллик оиласи уч тансоқчи ҳамроҳлигида Тюилри саройини яширинча тарк этади. Одамлар кўзига кўринмаслик учун қирол ниқобланган эди, бироқ Людовикни Жан-Батист Друэ исмли почтачи таниб қолади ва кузатиш учун уларнинг изига тушади.\nҚирол Людовик XVI\nФото: Зен. Yandex\nРежага биноан қироллик оиласи Варенна (ҳозирда Варенн-ан-Аргонн) шаҳрига келиши, у ерда уни гусар (енгил қуролланган отлиқ)лар полки кутиб олиши ва Монмедига олиб кетиши керак эди. Варенна шаҳри дарё орқали иккига бўлинган бўлиб, отлиқлар қиролни шарқий соҳилда кутаётганди, қироллик карвони эса ғарбий томондан шаҳарга кириб келади. Қочоқларнинг режасини тушунган Друэ дарҳол маҳаллий миллий гвардия полкига хабар беради. Гвардиячилар тезда шаҳарнинг шарқий ва ғарбий қисмини боғловчи кўприкни тўсиб қўяди ва гусарларнинг қиролга ёрдамга келишига қаршилик кўрсатади.\nҚирол ва унинг оиласи ҳибсга олинади, сўнг Парижга қайтариб юборилади. Гусарлар ёрдам сўраб Монмедига чопар юборади, бироқ қирол тарафдори бўлган қўшин Вареннага етиб келганида қироллик оиласи аллақачон Парижга жўнатиб бўлинган эди.\nСуд ва қатл\nҚочишга уриниш соғлиғи ҳаминқадар бўлган қиролнинг аҳволини янада ёмонлаштиради. Гарчи тахтдан ағдарилмаса-да, ҳукмдорни давлатга хиёнатда айблаш ва судга тортиш борасида талаблар кўпая бошлайди. Қолаверса, қиролнинг ўзи ҳам инқилобчилар қарорларини имзолашдан бош тортади, сабаби, Людовик XVI қўшни монархлар ёрдамидан ҳали ҳам умидини узмаганди.\n1792 йил 10 августда миллий гвардия ва инқилобий кучлар Тюилри саройига бостириб киради ҳамда қиролнинг чет эл ҳукмдорларидан мадад сўраб ёзган келишув хатлари, шунингдек, порахўрликка доир ҳужжатларини топади. 21 сентябрь куни Таъсис Мажлис ўрнига мамлакат парламентига айланган Миллий Конвенция Францияни республика деб эълон қилади. Эндиликда қиролнинг келажаги тезроқ ҳали этилиши керак бўлган масала сифатида кун тартибига чиқади.\nЎша йилнинг 10 декабрида Луи Капет (француз инқилобчилари Людовик ХVI ни шундай деб аташган) устидан суд жараёни бошланади. Собиқ қирол давлатга хиёнат ва озодликка қарши фитна уюштиришда айбланади. 1793 йил 16 январь куни Миллий Конвенцияда бўлиб ўтган депутатларнинг овоз бериш жараёнида қиролга ўлим жазоси тарафдорлари эллик учта кўпроқ овоз билан ғолиб чиқади. Қатл куни этиб 21 январь белгиланади.\nҚатл Парижнинг Инқилоб — ҳозирги Konkord («розилик») майдонида бўлиб ўтади. Людовик XVI ўлими олдидан оломонга қарата нутқ сўзлайди: «Мен айбсиз ўлмоқдаман, барча душманларимни кечираман. Менинг қоним Франция халқи учун манфаат келтирсин ҳамда Худонинг ғазабини боссин!». Қиролни таниқли жаллод Шарл-Анри Сансон қатл этади. Қатл француз инқилоби рамзига айланган ўлим қуроли — гилётинада амалга оширилади.\nЛюдовик ХVI нинг қатл қилиниши\n1793 йил октябрь ойида эса қироллик хонадонининг қолган аъзолари, жумладан, марҳум қирол Людовик ХVI нинг беваси, қиролича Мария Антуанетта ҳам қатл этилади.\nЛюдовик ХVI нинг ўлими нимага олиб келди?\nТарихдан маълумки, дунёнинг кўплаб мамлакатларида ҳукмдорлар шахси илоҳий саналган. Уларни қатл қилиш ёки ўлдириш кўпинча бошқа монархлар томонидан амалга оширилган. Людовик ХVI нинг ўлдирилиши монархия обрўсига жиддий зарба бўлди. Оддий халқнинг ҳукмдорни қатл қилиши қироллик хонадонлари учун катта иснод эди. Инглиз инқилоби қирол ҳокимиятини сақлаб қолган бўлса, французлар қирол ҳокимияти ҳеч қанақасига «озодлик, тенглик ва биродарлик» шиорига тўғри келмайди деб ҳисоблади. Французлар мамлакатда туб ўзгаришлар бошлади. Француз инқилоби дунё тарихида янги модерн асрни бошлаб берди.\nЛюдовик ХVI нинг қатл қилиниш ортидан кўплаб Европа монархлари Францияга қарши уруш бошлайди. Республика оғир аҳволда қолади, аммо французлар республика тузумини муваффақиятли ҳимоя қила олади ҳамда унинг кейинчалик дунё бўйлаб тарқалишида муҳим ўрин тутади.\n16:30, 05.05.2022 74026\n19:56, 22.05.2022 44648\n17:54 Бугун 139\n17:44 Бугун 563\n17:35 Бугун 1467\n17:22 Бугун 1030\n15:52, 23.05.2022 89157\n10:49, 24.05.2022 57046\n21:33, 23.05.2022 46719\n20:08, 24.05.2022 39882


Ўзбеккино режиссëри Рустам Сагдиев Ҳолливуд юлдузи Гассан Массуд билан.\n“Ғарб стандартларидаги тасвир ва овоз даражаси таъминланган "Барон" фильми марказида нашавандлик таназзулидан иборат инсоний драма ётади. Унда Ҳолливудда юлдузи Гассан Массуд ва россиялик таниқли актерлар суратга тушди”¸ дейди Рустам Сагдиев.\n“Арши аъло қироллиги” фильмида Салоҳиддин ролини ижро этиб, танилган “Гассан Массуд "Барон" фильмида афғон наркобарони ролини ижро этган.\nРустам Сагдиевнинг айтишича, "Барон" киносидаги ролга Ҳолливуд актёрининг характери ва ташқи кўриниши жуда мос тушган.\nФилмга Ҳолливуд юлдузи билан бирга рус ва ўзбек киноси юлдузлари Фарҳод Маҳмудов, Андрей Смоляков, Улуғбек Қодиров, Дилноза Кубаева ва Жавоҳир Зокиров ҳисса қўшганлар.\nКинорежиссёр Рустам Сагдиевнинг ишонишича, "Барон" фильми ўзбек киноси можаро фильмлари жанрида кескин бурилиш ясаган:\n- Мен кинони санъат дейиш билан биргаликда унинг саноат эканлигини тушунаман. Ҳар қандай саноат йирик сармоя талаб қилганидек яхши кино ишлаш учун катта сармоя лозим. Айни пайтда катта сармоя бўлса ҳам санъат ва санъакорсиз бир нарса қилиш қийин¸- дейди суҳбатдош.\nСуҳбатдош ўзи суратга олган кино дунë экранларига бўлмаса ҳам МДҲ экранларига чиқишидан умидвор.\n120 йиллик дунë киноматографияси тарихида Ўзбекистонда ишлаб чиқарилган икки кино дунë кинопрокатига чиқарилган.\nБулардан бири 1945 йил Наби Ғаниев тарафидан суратга олинган Тохир ва Зуҳра фильмидир. Бу фильм кино дурдонаси сифатида ЮНЕСКО рўйхатига киритилган. Халқаро кинопрокатга чиққан иккинчи фильм эса Латиф Файзиев 1979 йилда ҳиндистонлик режиссер Умеш Меҳра билан бирга суратга олган “Али Бобо ва қирқ қароқчи саргузашти” фильмидир.